ЎзА - Босим ва танқидларга учраган ёзувчи “адабий разведка” ва бошқа ҳақиқатлар ҳақида гапирди\n12.10.2018 14:14 Чоп этиш версияси\nБосим ва танқидларга учраган ёзувчи “адабий разведка” ва бошқа ҳақиқатлар ҳақида гапирди\nАзамат Қоржовов – 40 ёшни қораламай 40 та китоб чиқаришга улгурган ижодкор. Рақамлар ижодкорнинг нақадар сермаҳсул эканлигига ишора қилмоқда. 40 та китоб, бу – ҳазил иш эмас. Лекин кимдир унинг бу даражада кўп китоби чиқарганига ҳавас қилса, яна кимдир буни савиясизликка йўяди.\nКўп ёзишга интилиш – графомания, савиясизлик, олди-қочди воқеабозлик, дейди. Бироқ ижодкорнинг ўқувчилари кўп, шу билан бирга, уни танқид қилувчилар сафи ҳам кам эмас.\nШу кунгача нашриётлар Азамат Қоржововнинг 41 та китобини чиқарган. Ўндан ортиқ китоблари оммабоп бўлгани ва тез сотилгани учун қайта-қайта нашр этилмоқда. Бу бизнинг субъектив фикримиз ёки баҳоимиз эмас. Нашриётлар ва китоб дўконларидаги кузатувларимиз, суриштирувларимизнинг хулосаси. Статистика Қоржововнинг китоблари мамлакатимизда энг кўп сотилаётган китоблардан эканидан далолат бермоқда. Айрим ёзувчи ва адабиётшунослар эса уни танқид қилишдан чарчамаяптилар. Шу сабабли биз бу ёзувчига минбар бердик. Унинг ўз асарлари ҳақидаги фикрлари, танқидларга яраша жавоб ва таклифлари бор...\n“БИЗГА ТЕЗКОР АДАБИЙ НАЗОРАТ ВА МУҲОКАМАЛАР КЕРАК”\n– Адабий танқид – юксак санъат. Кимнидир танқид қилаётган киши унинг ижоди билан атрофлича танишиши, камчилик ва ютуқларини кўрсатиши керак. Адабий ҳақоратга ҳам, шахсиятга тегадиган ҳақоратга ҳам ҳеч ким ҳақли эмас. Айниқса, “Cен ижод қилма, биринчи асаринг саёз чиқди, иккинчиси ундан кам эмас, учинчиси ҳам саёз чиқади”, деб ижодкорни турткилаши, унинг китобларини тақиқлаш учун ташкилотлар орқали босим ўтказиши ноҳақликдир. Юртимизда диний экстремистик, бемаза ғояларга тарғиб қилувчи бир ёқлама асарлар, коммунистик ғояларни тарғиб этувчи китоблар, шунингдек, порнографик, эротик адабиётлар, ваҳшийлик, беҳаёлик акс этган асарлар тақиқланган. Бир вақтлар мени ҳам огоҳлантиришган.\nЎшанда, яъни 2007-2008 йилларда ёзган иккита-учта ҳикоямда ва қиссамда хатоларга йўл қўйганман. Устоз кўрмаган, ҳеч ким ёрдам кўрсатмаган, йўлга солмаган ижодкорда бундай ҳол юз бериши мумкин экан. Аммо мен дарҳол танқидлардан хулоса чиқардим, ўқидим, изландим. Бундан кейин ҳатто севги ҳақидаги ҳикояларимда ҳам “қучоқлади“, “ўпди“, деб ёзмайман, дедим. Жаргон сўзлардан ўша пайтлардаёқ воз кечганман. Мен жаргонсиз ҳам ёза олишимни ўн йилдан бери исботлаб келяпман. Ҳар қандай ижодкорга ҳам йўл-йўриқ кўрсатилса, у ўзгара бошлайди. Шунинг учун айтмоқчиманки, мамлакатимизда ким нима ёзяпти, китоблари қанақа, муаллиф қайси томонга кетяпти, унга қандай ёрдам керак – барчасидан бохабар адабий назорат, бошқача айтганда, “адабий разведка” бўлиши лозим.\nБир китоб нашр эттирилишидан аввал унинг муҳокамаси, лозим топилса, қайта ишлаши керак бўлган жойлари кўрсатилиб, маслаҳат берилиши керак. Тўғри, ҳозирда адабий кенгашлар ишлаб турибди, мен бошқача бир адабий фильтрни назарда тутяпман. Бу фильтр бўғмайди, аксинча, кенг тарқалаётган китобларнинг муаллифлари юксалишига хизмат қилади. Шунда кеча пайдо бўлган ижодкор ҳам ўсади, ўзгаради. Ижодкорни куч ишлатиб тақиқлаш яхши эмас. Унинг ютуқлари ва камчиликлари мураббийлик позициясидан кўрсатилиши, албатта, самара беради.\nМасалан, китобларим нашр этилганидан сўнг менга нималар етишмаслигини ҳеч ким айтмади. Гоҳ-гоҳида қаерлардадир мени савиясиз, олди-қочди ёзади, дейишгани қулоғимга чалинарди. Мен танқидга ва сабоқларга тайёр эдим. Бир гал Мониторингдан хат келган. Унда мен битта китобда 25 марта “кулимсирамоқ” феълидан фойдаланганим, бир лавҳада жаҳли чиққан одам ароқ ичгани орқали спиртли ичимликни тарғиб қилганим ёзилган эди. Шугина танқиддан жуда катта хулоса чиқардим. Гоҳо “агар менга устозлар мураббийлик қилишса, Ёзувчилар уюшмаси муҳокамаларга эшик очса, ростдан ҳам ёзувчи бўлиб кетар эканман-а”, деб ҳазиллашаман.\n“КИТОБИМНИ ЧИҚАРИБ, БОЙИБ КЕТГАНИМ ЙЎҚ”\nМен ҳақимда “китоб ёзиб бойиб кетибди”, “китоб чиқариб, бизнес қиляпти”, деган фикрлар умуман нотўғри.\nЧирчиқдаги арзон икки хонали уйимни бир одамнинг шарофати билан қирқ ёш арафасида зўрға олганман, буни танишларим яхши билишади. Уйимда болаларимга ҳатто каравот ҳам йўқ, пул йиғсам, олиб бераман. Китоб чиқариш бизнес қилиш учун эса камида эллик миллион сўм кераклиги кўпчиликка аён. Менда эллик миллион нима қилади?!\nМустақилликдан кейин хусусий нашриётлар кўпайди, ривожланди. Хусусий секторнинг асосий планга чиқиши адабиётга худди Европа ва Америкадагидек таъсир ўтказиши олдиндан маълум эди. Худди чет эллардагидек бестселлерлар пайдо бўлиши, китоблар чанг босиб ётадиган давр ниҳоя топиши аниқ эди.\nРеспубликада қад ростлайдиган улгуржи китоб савдоси тизими классик асарларни ҳам, ўртамиёна асарларни ҳам, саёзларини ҳам ўзининг ўргимчак тўри орқали мамлакатимиздаги барча китоб дўконларига етказиб бериши, бунинг ижобий ва салбий томонлари юзага чиқиши ҳам аниқ эди. Қалам ҳақига келсак, ижодкор бир асар ёзиб нашриётдан чиқарганидан кейин, унга албатта, қалам ҳақи берилиши шарт. Бу пул учун ёзади, дегани эмас-ку! Муаллим ҳам ўтган дарси учун ойлик олади. Уни пул учун дарс ўтади, деб ҳақорат қилиш қанчалик бемаънилик?!\nШуни унутмаслик керакки, бизда китоб савдосидан тўланадиган қалам ҳақи Европа, АҚШдаги ёки собиқ Шўролар давридагидек ҳам эмас. Бунда ноширларни айбламоқчи эмасман, ижтимоий-иқтисодий вазият битта китобга юз миллион сўм қалам ҳақи тўлаб, муаллифнинг яхши яшашини таъминлашига хизмат қила олмайди. Бу ҳеч қайси ноширнинг қўлидан келмайди, уни инқирозга учратади. Ёзувчиларга юртимизда яратиб берилаётган шароит ҳақида ҳам шундай фикрдаман. Айни дамда бизда хориждагидек катта қалам ҳақлари ҳам йўқ ва собиқ Шўролар давридагидек ёзувчиларни моддий қўллаб-қувватлаш ҳам йўқ.\nПрезидентимизнинг саъй-ҳаракатларидан сўнг энди шаклланяпти, аммо бу имкониятлар ҳам Тошкент шаҳрида пропискаси бор, Уюшмага аъзо айрим шоирларга ва кам сонли ёзувчиларга тааллуқли. Менинг китобим учун олган илк қалам ҳақим ойлигимдан тўрт баробар кам эди. 2011 йилда “Давр-Пресс”дан чиққан “Гўр қизи” номли китобимга 180 минг сўм, “Ўлиб тирилганлар қисмати” учун 230 минг сўм гонорар олганман. Кейинчалик бошқа бир “Дизайн-Пресс” нашриёти пластик картамга 1 миллион 200 минг сўм қалам ҳақи бергач, менда сал-пал ўзгариш бўлди, лекин бойиб кетмадим, китоб ёзиб бойиб кетиш ҳали-ҳануз бирорта ёзувчига насиб этгани йўқ. Бизнинг нашриётлар китоб орқасидан катта даромад қилмайди, қоғоз қиммат ва ўзига яраша яна харажатлари ҳам бор. Кўпчилигида китоб учун катта гонорар берадиган шароитнинг ўзи йўқ.\n“ҲАР ОЙДА БИТТА КИТОБ ЁЗАМАНМИ?”\nИлк ҳикоямни 1993 йилда ёзганман. Кейинчалик “Миллий тикланиш” газетасида чиққан. “Ёш куч” журнали ва “Ватанпарвар” газетасида ҳам асарларим эълон қилинганида, мендан бахтли инсон йўқ эди.\n1998 йилда СамДУнинг Ўзбек филологияси факультетига ўқишга ўтдим. 2002 йилда шу факультетнинг магистратурасида ўқидим. Кейин аспирантурада ўтдим, лекин илмий тадқиқотни ташлаб, матбуотга ишга кетиб, ҳикоя ва қиссалар ёзишни бошлаб юбордим. Шарқ халқларининг ғаройиб ривоят ва ҳикоятлари, шунингдек, Европанинг қизиқарли сюжетга эга асарларини ўзимга йўналиш қилиб олдим. Менинг асарларим қизиқарли ва сирли сюжети, оддий одамлар ҳам тушунадиган тилда ёзилиши билан китобхонларни ўзига жалб этишини истадим. Шарқ ривоятлари беш юз йилдан кейин ҳам ўқиляпти, тили содда, воқеа қизиқарли, демак, мен ҳам шу йўл билан ҳикояларимнинг яшовчанлигини таъминлашга қарор қилдим. Бироқ нашриётларга борсам, ё ўзингизнинг пулингизга чоп этамиз, ё ҳомий пул ўтказсин, дейишди. Айрим нашриётлар қалам ҳақига юзта китоб берамиз, дейишди. Мен рад этдим. Орадан йиллар ўтиб, 2011 йилда “Давр-Пресс” ва “Дизайн-Пресс” нашриётлари китобларимни нашр этиб кўришди ва халқнинг реакциясини кутишди.\nКутилмаганда минглаб одамлар китоб дўконларидан мен ёзган асарларни излай бошлашди, ўз навбатида, дўкондорларнинг Тошкентдан менинг янги китобларимга бўлган талаби ортиб кетди, нашриётлар эса менга таклиф билан чиқа бошлади. Натижада 2012 йилда 13 та китобим чоп этилиб кетди. Бу асарлар аввал ёзилган ва флешкамда сақланиб турарди. Натижада мен ҳақимда “ҳар ойда битта китоб ёзар экан”, деган миш-миш тарқалиб кетди.\nТўғри, ўшанда бироз ҳаяжонланиб қолганман ва ҳамма ёзганларимни бериб юборганман. Уларнинг орасида бугунги кунда танқид қилинаётган айрим “асар”ларим ҳам бор эди, мен бундан афсусдаман, албатта.\nТўғриси қалам ҳақи олиш учун ҳам кўп китоб ёзмайман. Одам ўзини мажбурлаб қачонгача ҳам ёзиши мумкин? Мисол учун, ҳозир бир одам битта уй совға қиламан, бир ойда битта китоб ёзиб бер, деса ҳам ёзмайман, ёза олмайман. Ҳар ойда битта китоб ёзиш миш-миш, холос.\nҚанийди ростдан ҳам китобларим ортидан бойиб кетсам! Чет элни қўя туринг, Бухорони, Хивани кўрсам. Қанийди китобларим ортидан мен ҳам болаларимга Тошкентдан уй олиб берсам! Ёзувчилар уюшмасига ҳужжат топширганимда, бирор нарса ўрганармиканман, мен ҳам ёзувчилар даврасида юриб, тажрибам ошармикан, деб ўйлаганман. Уюшмага ҳужжат топширганимни эшитганлар эса “Уюшмага аъзо бўлишга даъво қиладиган даражага етдингми?” деб маломат тошларини отишди.\nУларга айниқса, беҳаё ва ваҳшийлик асарларини ёзади, дейдиганларга айтмоқчиманки, шунчаки ziyo.uz сайтига киринг ва ҳикояларимни ўқинг, кейин фикр билдиринг. Яқинда “Оталар сўзи” кўрсатуви “Ўғирланмаган велосипед”ни видеофильм қилгани ҳам бежиз эмас. Мен кучли ёзувчи эмасман, аммо айримлар туҳмат қилаётган ёзувчи ҳам эмасман. Ижодим бошидаги айрим асарларимда йўл қўйган хатоларимни кейин тўғрилаганман.\n“МТРК КАНАЛИНИ СУДГА БЕРГАН ЭДИМ”\nБир кун оила даврасида телевизор кўриб ўтирсак, менинг “Сано-стандарт” нашриётида нашр этилган “Марҳум келиннинг хиёнати” номли мистика жанридаги китобимни қўлида кўтарган журналист беҳаё китоб деб гапира бошлади. Сўнг Солиҳ Қаҳҳорнинг “Дайди қизнинг дафтари” асаридан парча ўқиб бериб, у матн менинг ўша китобимда борлигига ишора қилди. Ундаги парчада жисмоний тарбия ўқитувчиси бир ўқувчи қизга ахлоқсиз иш қилгани тасвирланган эди. Тасаввур қилинг, асар бошқа одамники, лекин кадрда менинг исмим битилган китоб. Шунда мен туҳмат учун ўша канални, кўрсатув муаллифини судга бердим. Камида 100 миллион сўм маънавий зарар тўлаб беришларини талаб қилдим. Бироқ менга дўстларим оғир бўлишим кераклигини айтиб, аризамни қайтариб олишимга эришдилар.\n“МОДДИЙ ЁРДАМ БИЛАН ЁЗУВЧИ ЕТИШТИРИБ ЧИҚАРИЛМАЙДИ, ЛЕКИН....”\nАдабиётнинг ривожланишида ҳеч қачон биргина сабаб туртки бўлмайди. Агар мисол учун, адабиёт ривожланишининг 10 та омили бўлса, уларнинг энг биринчиси, одамларда китобга бўлган меҳрни уйғотиш. Ана шу ўнта сабаблардан яна бири эса ёзувчини моддий таъминлашдир. Тўғри, моддий жиҳатдан яхшилаш билан ёзувчи етиштириб чиқарилмайди, лекин бу ҳам омиллардан бири бўлади. Ёзувчиларнинг бошқа нарсаларга чалғимаслиги, кўпроқ ўқиб, ўз устида ишлаши учун уларга шароит яратиб берилиши керак деб ўйлайман.\nТарихда бойлардан ҳам, камбағаллардан ҳам ёзувчи етишиб чиққан, керак бўлса, қамоқларда ўтириб асар ёзган ёзувчилар ҳам бўлган. Лекин, менинг назаримда, қалам ҳақи билан кун кечириш қийин бўлган даврда у қўллаб-қувватланса, ёмон бўлмайди. Баъзи истеъдодлар рўзғор ташвиши, икки-уч жойда ишлаш, дунёни кўролмаслик фожиаси ва бошқа сабаблар оқибатида сўниш сари юзланмоқда. Уларга ёрдам керак, деб ўйлайман. Кимдир бир марта бўлса ҳам қўнғироқ қилиб, фалон асарингиз чиқибди, ўқидим, бундан кейин фалон нарсаларга риоя қилсангиз, яхши бўлади, деб далда берса, йўл кўрсатса, ўсади. Агар у кимларнинг эшигини йиллаб тақиллатса-ю очилмаса, руҳан синиши мумкин. Кучли ёзувчи сунъий етиштирилмайди, у бўламан дедими, бўлади. Аммо адабиёт фақат классиклардан ва даҳолардан иборат эмас. Ёшларни кўпроқ олиб чиқадиган, уларни мудрашга қўймайдиган оператив тизим ташкиллаштирилса, собиқ Шўролар давридагидан ҳам кўп ёзувчи етишиб чиқишига ишонаман. Чунки ёзувчи ижтимоий муҳит ва давр маҳсулидир.\nАзамат Қоржовов билан узоқ суҳбатлашдик. У ўзини классик ёзувчилар қаторига қўшмасликларини тан олади ва бунга даъво ҳам қилмаслигини айтади. Унинг фикрича, мухлислари ортиб боришининг сабаби – у жуда оддий тилда ижод қилади. Оддийлик, бу – адабиётдан йироқлик эмас. Унингча, бизнинг ривоят, ҳикоятларимиз ҳам айнан оддий, содда тилларда ёзилган. Уларда ортиқча ясама бўёқлар йўқ, улар халқбоп.\n“Мен доим ривоят ва ҳикоятлардан илҳомланаман, улар орқали халқ ичига кириб боришга интиламан”, дейди ёзувчи.\nАзамат Қоржововни адабиётимизнинг кўпгина бугунги кунда кўзга кўринган намояндалари, устозлари танқид қилиши рост. Лекин бу назаримизда, бу ёзувчи китоб ёзишни тўхтатиши керак дегани эмас. Азамат Қоржовов китоблари ўқувчиларни маънавий қашшоқ қилмайди. Шундай экан, нега уни “дўппослашимиз” керак? Назаримизда, адабиётда ҳар кимнинг, жумладан, Қоржововнинг ҳам ўзига хос ўрни бор. Қолаверса, халқ орасида у жуда машҳур. Бундай қаламкашни танқид қилиш эмас, балки унинг юксалишига имкон яратиш керак.


“ИСТИҚЛОЛ” - “ДИНАМО”. ПРЕВЬЮ\nПро-Лига 4-тури доирасида “Динамо” жамоаси Фарғонада “Истиқлол” клуби меҳмони бўлади.\nЯнги мавсумни “Динамо” учун омадли бошланди дейиш қийин. Клуб Ўзбекистон Кубоги доирасида нимчорак финалга чиққан бўлсада, Про-Лиганинг дастлабки икки баҳсида очко йўқотди. Жумладан, 1-турда “Норин” билан сафарда нурсиз дуранг қайд этган бўлса, 2-турда дам олди, 3-турда эса “Машъал” билан ўйинда мағлуб бўлди.\n4-турдаги ғалаба “Динамо” учун жуда зарур. Ўз олдига Суперлигага чиқиш вазифасини қўйган жамоа бу сафар 3 очкони қўлга киритиши шарт.\nЎйин вақти нега кўчирилди?\nПро-Лига 4-тури доирасидаги “Истиқлол” – “Динамо” учрашуви ўйин вақти соат 16:00га кўчирилди. Ўйин белгиланганидек Фарғонадаги “Истиқлол” марказий стадионида эмас, Қиргули майдонида ўтказилади.\nБунга сабаб “Истиқлол” стадионида Суперлига доирасидаги “Нефтчи” – “Металлург” баҳсининг соат 18:00 бошланишидир.\n24 апрель (сешанба)\nСтадион: Фарғона, Қиргули.\nЎйин бошланиш вақти: 16:00\nТаркибда қандай ўзгаришлар бор?\n“Машъал” билан баҳсда жароҳати боис клубнинг етакчилари Илҳом Юнусов ва Акмал Бозоровлар майдонга туша олишмаганди. Бу сафар ҳам ушбу футболчиларнинг майдонга тушиши сўроқ остида. Қолаверса, “Машъал” билан баҳсда жароҳат олган асосий ҳимоячи Виктор Григорьев ҳам таркибда йўқ.\nУчрашувни ким бошқаради?\nФарғонадаги ўйинни Азиз Асимов бошчилигидаги ҳакамлар бригадаси бошқариб боради. Ўйин назоратчиси Александр Попов, комиссарлик иши эса Бахтиёр Намозовга топширилган.\nРақиб жамоа ҳақида\n«Динамо» жамоасининг бугунги рақиби “Истиқлол” клуби ўтган турда “Норин” жамоасини сафарда мағлуб этишга эришди.\nШу куни жамоа қуйдаги таркибда майдонга тушди:\n«Истиқлол»: Элдор Исабоев, Азиз Мадалиев, Иқбол Бобохонов, Жасур Ёрмаматов, Абдухолиқ Қурбонов, Шердор Тўхтасинов (Камрон Мамасолиев, 84), Риза Айвазов (Темур Толипов, 70), Элёр Акбаров (Жаҳонгир Дадабоев, 84), Рустам Абдуҳамидов (Сардор Теляков, 89), Санжар Асқаралиев, Қаҳрамон Маҳамаджонов.\n“Истиқлол”нинг Про-Лигадаги натижалари:\n1-тур: Орол – Истиқлол – 1:4\n2-тур: Истиқлол – Андижон – 0:4\n3-тур: Норин – Истиқлол – 0:1\n4-тур: Истиқлол - Динамо\n“Динамо”нинг Про-Лигадаги натижалари:\n1-тур: Норин – Динамо – 0:0\n2-тур: дам олди\n3-тур: Динамо – Машъал – 0:1\n4-тур: Истиқлол – Динамо\nЎқилди (марта): 1174. Киритилган сана: 2018-04-23 00:00:00.\n«Динамо» - «Орол» - 6:1. Жонибек Кучимов ва Амиржон Сафаров


Шерзод Қудратхўжаев: Сафарнома - Уч илдиз\nШерзод Қудратхўжаев: Сафарнома\nby Тўлқин Эшбек · 11.12.2017\nЎзМУ Журналистика факультети доценти Шерзод Қудратхўжаевнинг «Сафарнома»си ёш ижодкорлар учун ўзига хос маҳорат мактабидир.\nДунёни кўриш насиб этдими, сафар таассуротларини ёзмаган (ёзолмаган) одам ижодкор, журналист бўла олмайди. Афсуски, баъзи ҳамкасбларимизнинг қайсидир давлатга бориб-келганини узуқ-юлуқ эшитиб қоламиз, холос… Бу борада ҳурматли ҳамкасбимиз Шерзод Қудратхўжаевдан ибрат олишларини тавсия қилган бўлур эдик, дейди Дониш домла мулоҳазакорлик билан.\nМўъжизалар остидаги… оғир меҳнат\nЯқинда Хитой ва Корея сафаридан қайтдим.\nКўп таассуротлар билан қайтдим: завқландим, кузатдим, ўргандим.\nБу халқлар, уларнинг яшаши, давлатларнинг гуркираб ривожланишини кўриб менда кўплаб саволлар туғилди — улардан нимани ўрганишимиз мумкин? Ибратли тарафлари нимада? Қандай қилсак, улар сингари жадал ривожланишимиз мумкин?\nКўрганларимни бобма-боб ўртоқлашаман.\nЯқин 30 — 35 йил ичида Хитой ва Корея ўта қолоқ давлатлар эди. Бугун эса Хитой ЯИМ бўйича Америка билан тенг рақобатлашяпти, Корея иқтисодиёти эса дунёда 15-таликка кирган. Илгари Тошкентда юрганимда Хитойнинг 1,5 миллиард аҳолиси унинг муаммоси деб ҳом ўйлаган эканман. Аслида эса бу унинг бойлиги, катта ютуғи экан. Чунки, 1,5 миллиард одам — бу шиддатли, соғлом рақобат дегани.\nХитой жудаям улкан бозор. Тасаввур қилинг, Сиз битта маҳсулот ишлаб чиқардингиз, масалан, шоколад, йогурт, ёки газета ва унинг нархи атиги 1 доллар бўлсин. Маҳсулотингиз таҳминан 100 миллион одамга манзур бўлса, демак, сиз — мултимиллионерсиз…\nОдатда кун тартиби уйда барвақт бошланади. Кўпчилик йўл-йўлакай нонушта қилиб, қаҳва ичиб кетади. Аксар жойларда иш соат 8 да бошланади. Соат 11 дан 1:30 гача тушлик, кофе ичиш ва озгина дам олиш вақти бўлади. Бу пайт бирор корейсга телефон қилсангиз, ёки безовта қилсангиз, рости, сиз душманга айланасиз. Тушликдан кейин соат 6 гача астойдил ишлаш вақти, инглизча айтганда — hard working time.\nКорейслар жуда тиришқоқ халқ.\nБу нимада намоён бўлади?!\nДавлат хизматчиларига эса жуда оғир. Чунки улар бу лавозимларига таниш-билишчилик, пул ёрдамида эмас, балки 3 босқичли тестларни топшириб, энг муносиблари танлаб олинади. Хизмат пилла поясидан кўтарилиш ҳам худди шундай. Уларнинг ўртача маоши 3 — 4 минг доллар атрофида. Лекин нархлар қиммат.\nАссалому алайкум, ҳурматли муштарий.\nЎтган сафар ёзган фикрларимиз бир нечта сайтларда чоп этилди. Бунинг учун алоҳида ташаккур! Лекин, Facebook ва мессенжерлардаги айрим гуруҳлар саҳифамдаги мақоланинг умумий контекстидан юлиб олиб, ўзларига мослаб жамоатчилик орасида тарқатишди. Улар бутун мақоланинг моҳиятини “арзон картошка” ва “арзон бензин”га олиб келиб қўйишди. Аслида, моҳияти бошқа нарсада эди. Ҳа, майли… одамлар ўқишди, фикрлар билдиришди, бахс-мунозара бўлди. Шунисига ҳам рахмат\nКИЧИК ЭМАС, ЛЕКИН ИХЧАМ ВА ШИНАМ УЙЛАР\nБу сафар кўрган-кечирганларимдан Корея ва Хитойдаги уй-жойлар, бинолар, иморатлар ҳақида сизлар билан ўртоқлашмоқчиман.\nСеул ҳам, Пекин ҳам одамлар билан гавжум. Миллион-миллион одамлар яшайдиган бу шаҳарларда шундай бўлиши табиий. Яна бир нарса табиийки, ер майдони иккала шаҳарда ҳам чекланган. Бинолар бир-бирига ниҳоятда зич жойлашган. Ҳар бир қарич ер бир неча юз минглаб доллардан миллионлргача боради нарҳи. Дўконлар, қаҳвахоналар асосан биринчи қаватда жойлашган, биздаги каби кенг ва бемалол эмас. Хоналар жуда ихчам ва кичкина, доим одамлар билан тўла бўлади. Бевосита, ошхона ҳам шинамгина, ҳамма нарса тирбанд. Бино олдига машинани, ҳатто Mercedes-Benz – Maybach, Bentley бўлса ҳам парковка қилишни асло ўйламанг ҳам. Бунинг учун махсус одам келган заҳоти машинангизни олиб, ёки бино ертўласига, ёки автотураргоҳга қўйиб келади. Меҳмонхоналар олдида ҳам вазият шундай. Эксклюзив апартаментлардан ташқари кўп хоналар ихчам. Кореядаги беш юлдузлик меҳмонхоналарда хоналар Туркия, ёки Америкадагидек кенг ва катта эмас.\nОдамлар яшайдиган уй-жойларга келсак. Хитойнинг Сучжоу провинциясида бўлганимда бир нечта хонадонларига кирдим. Кўп уйлар 2 қаватли, 10га 15 метр қилиб қурилган. Биринчи қаватда, одатда, меҳмонларни кутиб олиш учун ўртача 5-10 кишилик меҳмонхона, катта ёруғ холл ва ошхона жойлашган. Иккинчи қават эса уй эгаси ва фарзандлари ётоқхоналаридан иборат. Ҳар бир ётоқхона ўз ҳожатхонасига эга. Хожатхоналар тўғрисида пастроқда алоҳида тўхталмоқчиман.\nЭНДИ БИЗДАГИ ҲОЛАТГА ЎТСАК\nБиз кенгликни яхши кўрамиз. Кенг далалар, очиқ майдонлар… Чунки бизда ер кўп. Кўпинча иморат қурганда ҳали туғилмаган, ёки ҳали гўдак бўлган боламиз шу ерда яшайди, деб ғишт қўямиз. “Бир қурибмиз-да” деб, катта ертўлалар қурамиз. Нима учун ва ким учун мўлжалланганини билмасак-да, катта-катта хоналар қуриб, вақтида бир нарсага ишлатилар, деб қураверамиз. Бунинг фожиаси нимада?\nБиринчидан, бир йилда қуриладиган уйнинг битиши бир неча йилларга чўзилиб кетади.\nИккинчидан, уй-жой деб ейиш-ичишимиздан, фарзандларимиздан тежаб, саёхатлар, дунё кўришдан воз кечиб, ўлик капиталга, иморатга пул сарфлаймиз, хуллас, нотўғри харчлаймиз. Чет элда ишлаётган ватандошларимиз бошида не-не меҳнат билан яхши пул топади, кейин эса пул топиш мураккаблашади ва бу пуллар беҳуда сарф қилинади.\nУчинчидан, бу уйларни ҳайҳотдек, баланд шифтли қилиб қурганда биз уни на қишда иситишни, на ёзда совутишни ўйламаймиз. Кейин эса газ ва светдан нолиб, давлатни айблаймиз. Бироз қиммат, лекин сифатли ва иссиқни тежовчи технологияларни эса умуман қўлламаймиз. Масалан, иссиқликни тежовчи махсус ғиштлар, шифт устини пенопласт ва полиуретан эмас, қамиш, бўйра ва юпқа лой билан лўмбоз қиламиз. Кўпчиликнинг чордоҳи қишин-ёзин шамол, чанг ва совуқ учун очиқ бўлиб, ҳангиллаб ётади. Газ бойлигимиз Россияникидан кўп бўлган тақдирда ҳам, бундай уйларни иситиш учун албатта Рокфеллер ёки Ротшилдлар бўлишимиз керак…\nТўртинчидан, пластик ромлар қўйилмаганда иссиқлик йўқотиш кўп бўлади. Бувим раҳматли Маъсудахон айтганларидек, “Қишда игнадек тешикдан туядек совуқ киради”.\nМеҳнаткаш корейс ва хитойликларнинг хонасида эътибор берганим, ҳар бир хона кичкина эмас, балки шинам ва қулай. Ҳар бир нарса ҳисоблаб чиқилган. Ортиқча бирор хона қурилмайди. Мебел турадиган жой, одам учун ажратилган йўлакча, боласининг хонаси, санузелдек битта хонада ҳам унитаз, ҳам душ, ҳам ихчамгина ванна жойлашган. Қўшнига аччиқ қилиб данғиллатиб қуриш, ундан баландроқ бўлиш ҳисси уларга ёд. Улар ҳам бизга ўхшаб ерда ўтиришни яхши кўрадилар, лекин гилам ва кўрпача солмайдилар. Ётоқхонада ҳам ўртача кровать, иккита тумбочка, битта кийим-кечак шкафи ва битта трюмо учун жой етарли.\nБИЗГА ФОЙДАЛАНИЛМАЙДИГАН БАЛКОНЛАР КЕРАКМИ?\nУларда Европадагидек балконлар ҳам деярли йўқ. Ўзбекистон шароитида эса, маҳаллаларда бинолар бир-бирига яқин жойлашганини ҳисобга олганда, хусусий уйда балконга ҳожат йўқ аслида. Унинг устига, қўшнилар бир-бирини кузатиб туриши ҳам тарбиямизга тўғри келмайди. Мен ҳали балконларда одамлар суҳбатлашиб ўтирганини кўрмадим. Ваҳоланки, уларни қуриш учун қанчадан-қанча маблағни беҳуда сарфлаймиз. Балки биз бу пулларни болаларимизга китоб, уйимиздаги интернет трафиги учун аямасак бўлармиди? Биз бу маблағларни қимматбаҳо кафель, мармар ва бошқа анжомларнинг чанг босиб ётиши учун сарфладик-ми?!\nТошкентдаги баъзи уй қурганлар балкон ва уй остонасини қорда яхламаслиги учун “тёплый пол” қилишади. Лекин бу ҳам пулни ҳавога совуришга тенг. Чунки бизда унча кўп қор ёғмайди. Энди “давлат ўзимизники, газ ўзимизники, миллий бойлигимиз” қабилидаги гаплар ўтмайди. Аччиқ бўлса ҳам айтиш керак, бундан буёғига Ўзбекистон ва дунёдаги бошқа мамлакатларда газ ва бошқа табиий ресурслар нархи ошса-ошадики, тушмайди. Келинг, ўзимизни ҳам, МИБни ҳам, давлатни ҳам қийнамайлик. Инспекторлар билан газ ва электр бўйича счетчикларсиз ишлаш ёки ортга айлантириш пайти ўтмишда қолди.\nХитой, Корея ва Туркиядаги уйларнинг деярли барчасида офтобдан энергия оладиган қурилмалар ўрнатилган. Биз эса бу ҳақида ўйлаб ҳам кўрмасдан, фақат газ билан свет ҳақида гапирамиз… Ваҳоланки, Ўзбекистон серқуёш замин, Solar-технологиялар ҳам бозоримизга ва ҳаётимизга кенг кириб келди. Нархи ҳам унча қиммат эмас. Уч миллион сўмдан бошланади. Бир ярим-икки йилда ўзини оқлайди ва буёғига беминнат, бепул ишлайди. Лекин биз газ йўқ деб нолийверамиз… Йўқ нарса бўлса ақл бошқа муқобил нарсани қидириши керак. Бу қобилият ва хусусият нафақат яҳудий, балки бошқа миллатларда бўлиши ҳам фойдалидир. Ахир қуёш технологиялари бор-ку! Қуёш бепул-ку, бир марта пул сарфлаймиз, холос. Ўзбекистон шароитида 300-320 кун офтоб бўлади. Лекин ҳозирги технологияларга озгина офтоб ҳам кифоя, баъзилари кечаси ҳам ишлаб, 40-60 градус иссиқликда сув таъминлаб беради. Ўзимнинг уйимга ҳам баҳорда ўрнатмоқчиман. Қуёшдан фойдаланиш нима беради? Биринчидан, бу соҳа ривожланади, янги иш жойлари яратилади. Хонадонимизга иссиқлик, озодалик, поклик келади. Ва биз, энг муҳими, уйимизни иссиқлик билан таъминлаш ўз қўлимиздалигини англаб етамиз. Пулимиз ҳам тежалади. Об-ҳаво ёки бировдан ҳеч нимани кутмаймиз.\nҲИЖОЛАТЛИ БЎЛСА ҲАМ, ҲОЖАТХОНАЛАР ҲАҚИДА…\nХожатхоналар алоҳида мавзу. Қанчалик бу мавзу эриш туйилса ҳамки, ёзишга жазм қилдим. Ўтган асрнинг 90-йилларида Туркияга борганимда ҳайратланган эдим: Анқара, Истанбул, Анталия каби йирик шаҳарлар тугул, баланд тоғлик Азрумдек жойларда ҳам хожатхоналар тоза, покиза ва ҳидсиз бўлиб, ерга ўрнатилган унитазлар ва албатта таҳорат учун сув келтирилган эди. Шубҳасиз, обидаста жойида турар эди. Қоғоз ва сочиқлар бор. Афсуски, бизда эса айрим жойларда у пайт ўрали ҳожатхона ва кесакдан фойдаланилар эди… Туркларнинг яна бир жиҳати мени лол қолдиради: ҳеч ҳам ҳаётдан нолимайдилар, сиёсат, маданият ва санъатга қизиқадилар ва бемалол фикр алмашиб, турли мавзуларда баҳсга киришадилар. Тоғлик, газ йўқ жойларда қишга тайёргарчиликни ёздан бошлайдилар. Бизда эса, афсус, қишлоққа табиий газ келмаслигини билсак-да, яқин атрофдан ўтин йиғиш, кўмир арзонлигида ғамлаб қўйишни ўйламаймиз ҳам, гўё қиш сира келмайдигандек… Узр, ўтиб кетгани учун ёзяпман. Корейс ва хитойликлар мусулмон бўлмаса-да, аксарият ҳожатхоналари унитазларида “биде” функцияси ўрнатилган. Бу уларга одатга кирибди. Масалан, унитазларнинг кўпи электрон бошқарув асосида ва бир нечта функцияни бажаради. Биздаги жамоат ҳожатхоналарда эса оддий қоғоз ҳам муаммо. Ҳиди ва ҳолатига эса чидаб бўлмайди, узоқдан “Ж” ва “М” ҳарфларни кўрмасдан сезасан қаерда жойлашганини. Уларда автобанлар, яъни катта автойўллар бўйида бир вилоятдан иккинчи вилоятга ўтаётганда катта ҳожатхоналар жойлашган. Одамларга қулайлик яратиш мақсадида дўкон ва ошхоналар улар ёнида мавжуд. Яъни, йўлда бир мақсадга тўхтаб, бошқа ишларингизни ҳам бажариб оласиз.\nМақсадим чет элни мақтаб, ўзимизни камситиш эмас. Уларда ҳам муаммо етарли. Сўнгги кунларда кўп тадбирларда иштирок этдим, кўп нарса кўряпман. Бир йилда ўзгаришлар кўп. Шу ажиб юртда 43 йилдан буён яшаб келмоқдаман. Юртимиз фуқаролари, одамлари бундан ҳам яхши яшашини хоҳлайман. Баъзи нарсаларни кўрсам ич-ичимдан куйинаман, юрагим эзилади. Бир нарсани англайманки, мамлакатимизнинг тараққиёти, ҳар бир одамнинг муваффақияти тинмасдан изланишига боғлиқ. Муаммо бўлдими, муаммони ечиш йўлларини қидирайлик. Йўллари кўп. Бизнес ва ҳаётдаги муваффақиятнинг пойдевори – бу инсоннинг қобилияти ва етуклиги. У етарли таълим, билим, қатъият, ирода, хоҳиш бўлиши каби тушунчаларни қамрайди. Ҳар бир бундай одамнинг муваффақияти – бу оиланинг муваффақияти. Оиланинг муваффақияти эса жамият муваффақиятидир. Бундай инсонлар, оилалар қанча кўпайса, жамиятимиз шунча ривожланади. Бугун дунёда 200дан ошиқ мамлакат бўлса, шундан 50-60таси зўр яшаяпти. Биз нега улардан кам бўлишимиз керак?! Инсоният тараққиётидаги индустриал аср тугаб, энди салоҳиятли инсонлар, иқтидорли одамлар асри келмоқда. Чунки дунёдаги бугунги трендларда — бунёдкорлик ва проактив фикрлаш нефть ва олтиндан ҳам қимматдир!\nШерзод Қудратхўжаев: бизнинг бошқа фалсафагаўтадиган вақтимиз келди\nҚудратхўжаевнинг фикрича, «меҳнат қилиб топилган пул саёҳат, ички ва ташқи туризм, билим олиш, ўзига, номоддий интеллектига сармоя қилишга сарфланади»\nТОШКЕНТ, 2 дек — Sputnik. Журналист, Халқаро пресс-клуб раиси Шерзод Қудратхўжаев ижтимоий тармоқдагисаҳифасида Хитой ва Кореяга яқинда қилган сафари таассуротлари билан ўртоқлашди.\n«Яқин 30 — 35 йил ичида Хитой ва Корея ўта қолоқ давлатлар эди. Бугун эса Хитой ЯИМ бўйича Америка билан тенг рақобатлашяпти, Корея иқтисодиёти эса дунёда 15таликка кирган. Илгари Тошкентда юрганимда Хитойнинг 1,5 миллиард аҳолиси унинг муаммоси деб хом ўйлаган эканман. Аслида эса бу унинг бойлиги, катта ютуғи экан. Чунки 1,5 миллиард одам — бу шиддатли, соғлом рақобат дегани. Бу илғор ғоялар, олди ташаббуслар рақобати.\nБир хитойликдан сўрадим: «30 йилда бундай натижага эришишнинг сири нимада?»\nҲамсуҳбатим кулганча жавоб қилди: «Бизнинг бошқа иложимиз йўқ эди. Биз оч эдик!»\nЎйланиб қолдим, балки, тўқлик фаровонликка халақит берар. Балки, катта ерларга эга бўлиш катта ютуқлар дегани эмасдир», деб ёзади Қудратхўжаев.\nҚудратхўжаев Сингапур, Корея, Япониянинг ҳеч қандай табиий бойликлари бўлмаганлигини айтар экан, «улар бизга ўхшаб фалон нарсамиз бор, деб ўзига маҳлиё бўлиб, бир сидра тўйиб ўтирмайди. Ёки давлат қилиши керак, деб кимнингдир қўлига ҳам қараб қолмаган», деган фикрни билдиради.\nУнинг ёзишича, Хитойдаги улкан вокзалларда тартиб-интизом жойида, уларда «хаос» ва тартибсизлик кузатилмайди. Ҳамма жой саранжом-саришта. Ўнлаб қаҳвахоналар, дўконлар фаолият юритади. Қишлоқ хўжалиги ўта ривожланган. Ҳар бир қарич ер чопилган, қаралган, суғорилган. Кўплаб иссиқхоналар мавжуд. Улар ўтин ва кўмирда ёқилади. Йўл четидаги барча уйлар томида офтоб нуридан фойдаланувчи панеллар ўрнатилган.\n«Хитойда 1,5 миллиард одам борлигини сезмайсиз ҳам. Чунки ҳамма нарсада тартиб, интизом устун», дея фикрини давом эттиради у.\nШерзод Қудратхўжаевнинг ёзишича, корейслар жуда тиришқоқ халқ. Барча нарса ҳисоб-китоб билан қилинади, ҳеч нарса шунчаки қилинмайди. Масалан, Кореяда телевизион трансляция вақтида ҳар бир камеранинг туриш жойи, тасвирчининг юриш маршрути олдиндан белгиланади. «Шунинг учун ҳам Корея ТВсини кўрсангиз югур-югур, чоп-чоп, кераксиз одамнинг тасвирга тушиб қолиши каби бизда кўп учрайдиган «хол қўйишлар» кузатилмайди», деб ёзади у.\n«Масалан, сиз лойсувоқ уйда туғилдингиз. Болалигингиз, ўспиринлигингиз ҳам шу масканда ўтди. Бу сизнинг айбингиз эмас. Лекин айнан шу уй деворларини пишиқ ғишт қилиб кўтариш, иморатингизнинг асосини гранит билан безатиш, ота-онангизга қулай, замонавий таҳоратхона қилиш сизнинг қўлингиздадир. Чунки лойсувоқ уйда ўлсангиз бу айнан сизнинг айбингиз бўлади», дея фикрини давом эттиради у.\n«Хитойда юрган вақтимда, Тошкентда бензин нархи ошди. Ижтимоий тармоқларда кўплаб пессимистик гапларни ўқидим. «Шу эски йўллардан юраверардик, бизга янги қурилишлар керак эмас. Бензин нархи ошмаса бўлгани» – деганлар ҳам бўлди.\nБизнинг бошқа фалсафага ўтадиган вақтимиз келди: кўп пул топиш, кўп сарфлаш, катта натижаларга эришиш фалсафаси», дейди у.\nҚудратхўжаевнинг фикрича, «меҳнат қилиб топилган пул саёҳат, ички ва ташқи туризм, билим олиш, ўзига, номоддий интеллектига сармоя қилишга сарфланади. Биз эса шуунча тер тўкиб кераксиз моддий сарпо-бисот, тўй-маърака ва кибримизни озиқлантиришга маблағ харжлаймиз. Қадриятларни хам ревизия қилиш вақти келди ниҳоят…»\nNext story Историческая заслуга Ислама Каримова в возрождении вековечных традиций\nPrevious story Ризқ-рўзимиз бунёдкори бўлган қишлоқ хўжалиги ходимлари меҳнатини улуғлаш, соҳа ривожини янги босқичга кўтариш – асосий вазифамиздир


Евро-2016. Уэльс ва Англия терма жамоаси плей-офф йўлланмасига эга бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Евро-2016. Уэльс ва Англия терма жамоаси плей-офф йўлланмасига эга бўлди\t12:25, 21 июнь 2016\tФранцияда футбол бўйича Европа чемпионати баҳслари давом этмоқда. Куни кеча “В” гуруҳидан ўрин олган барча ўйинлар ўз якунига етди. Дастлаб Англия терма жамоаси Словакия билан баҳс юритиб, 0:0 ҳисобини қайд этди ва 5 очко тўплган ҳолда кейинги босқичга чиқди. Гуруҳнинг иккинчи ўйинида турнир кашфиётларидан бири Уэльс терма жамоаси Россия футболчиларини йирик 3:0 ҳисобида таслим қилиб, очколар сонини 6 тага етказди ва гуруҳда биринчи ўрин билан плей-оффга йўл олди. Словакия ҳам турнирни давом эттириши мумкин бўлади. Бироқ, қолган гуруҳларда барча ўйинлар якунлансагина бунга аниқлик киритилади.


Трансафғон темир йўлида дала ишлари май ойининг охирига қадар бошланади - 17.05.2022, Sputnik Ўзбекистон\nТрансафғон темир йўлида дала ишлари май ойининг охирига қадар бошланади\nУзунлиги 600км бўлган трансафғон темир йўли, Мозори Шариф, Саманган, Пул-е-Хумри, Кобул, Лўгар ва Жалолободдан ўтиб Покистонгача етиб боради. 17.05.2022, Sputnik Ўзбекистон\nТОШКЕНТ, 16 май - Sputnik. Май ойининг охирига қадар Афғонистонда темир йўл қурилиши бўйича дала ишларини бошлаш режалаштирилган. Бу ҳақда Афғонистон темир йўллари департаменти раҳбари Бахт-ур-Раҳмон Шарафатга асосан “ToloNews” хабар берди. Афғонистон темир йўллари бошқармаси бошлиғи Бахт-ур-Раҳмон Шарафатнинг айтишича, Трансафғон темир йўли қурилишида олға силжиш бўлиб, бир ой ичида уни ўрганиш бошланади. “Техник гуруҳлар шу ойда ўз ишини бошлаши кутилмоқда, ҳозир барча бўлимларда бу масала муҳокама қилиняпти”, деди Бахт-ур-Раҳмон Шарафат.Трансафғон темир йўлининг амалга оширилиши Марказий ва Жанубий Осиёни боғлаш ва улар ўртасидаги савдо-сотиқни осонлаштиришга ёрдам беради. Афғонистон Иқтисодиёт вазири ўринбосари Абдул Латиф Назарийга кўра, унинг шарофати билан Афғонистон минтақавий марказга айланади ва қашшоқлик муаммосини ҳал қила олади.“Афғонистон-Туркманистон-Покистон темир йўли Афғонистонни минтақавий марказга айлантириши ва мамлакатда иш ўринлари яратиш ҳамда қашшоқликни камайтиришда муҳим рол ўйнаши мумкин”, деди Абдул Латиф Назарий.Маълумот учун, Ўзбекистонда бир неча йиллардан буён жанубий йўналишларнинг ташқи савдодаги ролини ошириш чоралари кўрилмоқда. Қайд этилишича, бу денгиз портларига тезроқ ва арзонроқ йўлдир. Бироқ яқин-яқингача Афғонистондаги вазият тараққиётга тўсқинлик қилиб келган.Трансафғон темир йўлини қуриш ташаббуси 2018 йилда бошланган эди. 573 км узунликдаги маршрут 4,8 млрд долларга баҳоланмоқда.Маълум қилинишича, унга Россия темир йўллари қизиқиш билдирган. Жанубий ва Марказий Осиё ўртасидаги транзит йилига 20 миллион тоннагача юкни ташкил этади.Ишнинг бошланиши 2021 йил сентябрига режалаштирилган эди, бироқ Афғонистонда ҳокимият алмашиши уларга тўсқинлик қилди. Декабрь ойида Афғонистон муваққат ҳукумати лойиҳага қўшилди ва март ойида лойиҳа расман ишга туширилди.\nафғонистон, темир йўл\n10:02 17.05.2022 (янгиланди: 10:06 17.05.2022)\nУзунлиги 600км бўлган трансафғон темир йўли, Мозори Шариф, Саманган, Пул-е-Хумри, Кобул, Лўгар ва Жалолободдан ўтиб Покистонгача етиб боради.\nТОШКЕНТ, 16 май - Sputnik. Май ойининг охирига қадар Афғонистонда темир йўл қурилиши бўйича дала ишларини бошлаш режалаштирилган. Бу ҳақда Афғонистон темир йўллари департаменти раҳбари Бахт-ур-Раҳмон Шарафатга асосан “ToloNews” хабар берди.\nАфғонистон темир йўллари бошқармаси бошлиғи Бахт-ур-Раҳмон Шарафатнинг айтишича, Трансафғон темир йўли қурилишида олға силжиш бўлиб, бир ой ичида уни ўрганиш бошланади. “Техник гуруҳлар шу ойда ўз ишини бошлаши кутилмоқда, ҳозир барча бўлимларда бу масала муҳокама қилиняпти”, деди Бахт-ур-Раҳмон Шарафат.\nРежага кўра, Мозори Шарифдан йўналиш Саманган, Пул-е-Хумри, Кобул, Лўгар ва Жалолободдан ўтиб, Покистон билан чегарагача боради. Унинг узунлиги тахминан 600 км бўлади.\n“Афғонистон-Туркманистон-Покистон темир йўли Афғонистонни минтақавий марказга айлантириши ва мамлакатда иш ўринлари яратиш ҳамда қашшоқликни камайтиришда муҳим рол ўйнаши мумкин”, деди Абдул Латиф Назарий.\nМаълумот учун, Ўзбекистонда бир неча йиллардан буён жанубий йўналишларнинг ташқи савдодаги ролини ошириш чоралари кўрилмоқда. Қайд этилишича, бу денгиз портларига тезроқ ва арзонроқ йўлдир. Бироқ яқин-яқингача Афғонистондаги вазият тараққиётга тўсқинлик қилиб келган.\nТрансафғон темир йўлини қуриш ташаббуси 2018 йилда бошланган эди. 573 км узунликдаги маршрут 4,8 млрд долларга баҳоланмоқда.Маълум қилинишича, унга Россия темир йўллари қизиқиш билдирган. Жанубий ва Марказий Осиё ўртасидаги транзит йилига 20 миллион тоннагача юкни ташкил этади.\nИшнинг бошланиши 2021 йил сентябрига режалаштирилган эди, бироқ Афғонистонда ҳокимият алмашиши уларга тўсқинлик қилди. Декабрь ойида Афғонистон муваққат ҳукумати лойиҳага қўшилди ва март ойида лойиҳа расман ишга туширилди.


Динимизда ака-укалар, опа-сингиллар, қариндош уруғларнинг ўзаро борди-келдилари, самимий муносабатлари силаи раҳм дейилади. Бу ҳақида Қуръони Каримнинг кўплаб оятларида таъкидланган.\nАллоҳ таоло Исро сурасининг 26-оятида шундай деб марҳамат қилган:\n“Қариндошга ҳаққини бер! Мискинга ва кўчада қолганга ҳам. Исрофгарчиликка мутлақо йўл қўйма”.\nНисо сурасининг 1-оятида бундай деб марҳамат қилган:\n“Эй одамлар! Сизларни бир жондан яратган ва ундан унинг жуфтини яратиб, икковларидан кўплаб эркагу аёллар таратган Роббингиздан қўрқинглар! Номини ишлатиб бир-бирингиздан сўровда бўладиганингиз Аллоҳдан ва қариндошлик (алоқалари) дан қўрқинг. Албатта, Аллоҳ устингиздан рақобат этувчи зотдир”.\nБақара сурасининг 83-оятида шундай баён этган:\n“Бани Исорилдан Аллоҳдан бошқага ибодат этмайсиз, ота-онага, қариндошларга, етимларга, мискинларга яхшилик қиласиз, одамларга яхши гаплар айтинг, намозни қоим қилинг, закот беринг, деб аҳду паймон олганимизни эсланг. Сўнгра озгинангиздан бошқангиз юз ўгириб, ортга қараб кетдингиз”.\nАллоҳ таоло булардан бошқа яна кўплаб оятларда биз бандаларини қариндошларимиз билан алоқаларимизни мустаҳкамлашга буюрган.\nКўплаб ҳадиси шарифларда ҳам силаи раҳмнинг муҳимлиги, фазилати, натижалари баён этилган.\nСилаи раҳм қилиш кишининг умри узун, ризқи баракали бўлишига сабаб бўлади.\nАбу Ҳурайра розияллоҳу анҳудан ривоят қилинади: «Кимни ризқи кенг, умри узоқ бўлиш хурсанд этса, бас у силаи раҳм қилсин, яъни қариндошлик ришталарини мустаҳкамласин» (Бухорий ва Термизий ривояти).\nАфсуски, кейинги пайтларда бир қориндан талашиб тушган ака-укалар, опа-сингиллар орасида уй-жой, мол-мулк талашиш оқибатида келишмовчилик, жанжал бўлиб, юз кўрмас бўлиб кетаётгани қулоққа чалинмоқда. Бу жуда хунук ва оғриқли ҳолатдир. Аввало, акасининг ёки укасининг мулкини тортиб олиб, ўзлаштириб олиш гуноҳ бўлса, уларнинг ўртасидаги алоқаларнинг узилиши, аҳилликка дарз етиши ҳам оғир гуноҳдир.\nСилаи раҳмни узиш, қариндошлик алоқасини тўхтатиш ёмон оқибатларга сабаб бўлиши ҳадиси шарифларда таъкидланган. Қолаверса, қариндошлар билан алоқани мустаҳкамлаш ёмон ўлим топишдан қутулишга сабаб бўлади.\nАли карромаллоҳу важҳаҳудан қилинган ривоятда эса: «Қариндошлар билан алоқани боғлаш ёмон ўлим топишдан сақлайди. Шунинг учун Аллоҳдан қўрқинглар ва силаи раҳм қилинглар!» (Имом Ҳоким ва Баззор ривояти).\nҚариндошлик алоқасини узаётган ака-укалар ёмон ўлиб топиш, оғир гуноҳга ботиш ва охиратда ҳам аянчли ҳолатларга тушишдан огоҳ бўлсинлар!\nСўзимиз сўнггида жанжаллашаётган жигарларга ушбу ҳадиси шарифни эслатиб ўтамиз.\nИймоним бор деган ака-ука, опа-сингиллар ўзаро алоқаларни узмасинлар, борди-келдиларни йўлга қўйиб, ярашиб, бир-бирларини бағрига боссинлар ҳамда аҳил, иноқ, ибодатли қариндош бўлиб ҳаёт кечирсинлар!\nАллоҳ таоло барчамизни силаи раҳмни ўрнига қўйиб боришимизни насиб айласин ва бизни ёмон хотимадан асрасин!\nДругие материалы в этой категории: « Ўзгалар молини ботил йўл билан ейиш ҳаромдир\tЛАЪНАТЛАНГАН АМАЛ »


21.05.2018 10:19 0 1246\nЧеченистоннинг Грозний шаҳридаги Азизий Микоил черковига уюштирилган ҳужум учун жавобгарликни ИШИД террорчи гуруҳи ўз зиммасига олди. Бу ҳақда «Haber7» хабар бермоқда.\nҚуролли ҳужум оқибатида 2 нафар полициячи, 4 нафар жангари ва аҳолидан бир киши ҳалок бўлди.\n«Худкушларнинг 2 нафари Грозний шаҳри яқинидаги Гелдаган қишлоғида яшар эди. Уларнинг бошлиғи қўшни республикадан. Террорчиларга черковни портлатиш буйруғи ғарб давлатларидан келгани ҳақида маълумотлар бор», – деган Чеченистон президенти Рамзон Қодиров.


Теглар: Аёл, Тўй, SUGDIYONA, Қиз\nДобавлено: 14.12.2016, 12:00\nФотиҳа тўйи... Қиз томоннинг розилигини олган қуда бўлмишлар тоғора-тоғора ноз-неъмату сарпо-cуруқни кўтариб, қизникига келишди. Патир синдиришди, икки ёшнинг бахтини тилашди. Ноннинг орасига ширинликлар қўйиб, қўни-қўшни, хешу ақраболарга улашилди, қиз ва йигитнинг боши боғлангани маълум қилинди.\nТўй кунига ҳам саноқли кунлар қолди. Каттаю кичик хотин-халаж никоҳга қайси кўйлакни кийиб борсам экан, деб бош қотираётган бир пайтда фотиҳа бузилгани ҳақидаги гап-сўзлар оралаб қолди. Ана энди миш-мишлар, шивир-шивирлар кўпайди, қиз томоннинг ҳам, йигит томоннинг ҳам уй телефони жиринглагани-жиринглаган. Қиз йиғлаган, йигит аламда...\nКелинг, ушбу мавзуни муносабатлар кўзгусида таҳлил қиламиз.\nҲар қандай вазиятда ҳам фотиҳа бузилиши ёшлар ҳаётида сезиларли из қолдиради. Шуниси ҳам борки, ҳали чимилдиқ кўрмаган қиз бир кун ўзи орзу қилгандек бахтга етишиши аниқ. Тўйдан кейин аттанг дегандан кўра, унгача муаммоларни билган маъқул. Бўлмайдигани бошидан маълум, ҳеч куйинманг. Фотиҳани ўйин биладиганларга эса айтар сўзимиз шу: фотиҳа никоҳга йўл очадиган, илоҳий ришталарни боғлайдиган дуо, шуни асло унутманг!


Олий лига: “Қизилқум” – “Металлург” 2:1\n19.11.2017 16:00 | КЛУБ ЯНГИЛИКЛАРИ\nОлий лиганинг 29-турида жамоамиз Навоийда жорий мавсумдаги сўнгги учрашувнинг “Металлург”га қарши ўтказиб, ғалабага эришди.\nТурнир жадвалида ёнма-ён бораётган бу икки жамоалар баҳсида ғалаба мезбонлар учун ниҳоятда аҳамиятли эди. Чунки навоийликлар турнир жадвалида хавфли зонадан узоқлашишлари учун бу баҳсда ғолиб чиқишлари талаб этиларди.\nУчрашув тенг курашлар остида бошланиб, илк ҳужумларданоқ вакилларимиз муваффақият қозонишди. 6-дақиқада асосий таркибда майдонга туширилган ёш футболчи Миржалол Қосимовнинг чамаси 18 метрлардан йўллаган кучли зарбаси рақиб ҳимоячиларидан бирига тегиб, пастки бурчакка йўл олди -1:0.\nИккинчи бўлимда меҳмонларнинг кам сонли ҳужумларидан бири гол билан якунланди. Чап қанотдан жарима майдончамизга кириб келган Муҳаммаджон Султонов Эркин Жабборов қўриқлаётган дарвозани аниқ нишонга олди -1:1. Голдан кўп ўтмай Юнусов-Шодмонов-Геворкян комбинациясидан кейин Артур рақиб посбони билан бирга бир вазиятга чиқиб борди ва қийинчиликсиз тўп узоқ пастки бурчакка йўллади -2:1.\nУчрашув ушбу ҳисоб билан якунланди ва жамоамиз мавсумдаги 9-ғалабасини тантана қилди. Мазкур учрашув билан паралле тарзда Самарқандда “Динамо”- “Локомотив” баҳсида меҳмонлар йирик ғалабага эришишди ЎзПФЛ ижроқўми қарорига кўра, жорий мавсумда тўртта жамоа кучлилар сафини тарк этади. Сўнгги тур олдидан “Қизилқум” 12-поғонада бораётган таъқибчиси “Динамо”ни 4 очкога ортда қолдирмоқда ва 30-тур натижасидан қатъий назар “динамо”чилар “Қизилқум”га ета олишмайди.\nОлий лига, 29-тур.\n“Қизилқум” – “Металлург” 2:1 (1:0)\nНавоий. Ёшлар спорт мажмуаси. 3570 томошабин.\nҲакамлар: Шерзод Қосимов, Ҳусниддин Шодмонов, Руслан Серазетдинов, Игорь Худойдотов.\n“Қизилқум”: 55. Эркин Жабборов, 3. Шукурали Пўлатов, 4. Эркин Бойдуллаев (с), 8. Акмал Рустамов, 9. Отабек Зокиров (92. Акрамжон Баҳритдинов, 57), 14. Файзулла Қамбаров, 17. Артур Геворкян, 18. Самандар Шодмонов (77. Бекзод Ғанижонов, 81), 23. Шерали Жўраев, 27. Илҳом Юнусов, 32. Миржалол Қосимов.\nЗахирадигилар: 22. Артём Макосин, 2. Виктор Григорьев, 7. Беҳзод Мирзамуротов, 20. Ғайрат Жумаев, 99. Алишер Юсупов.\n“Металлург”: 25. Темур Тўйчиев, 2. Аброр Ҳусинов (28. Аброрбек Тошқўзиев, 76), 4. Ҳикмат Ҳошимов (с), 7. Дониёр Одилов (5. Жасур Аҳмедов, 78), 11. Муроджон Тошматов, 13. Санжар Қодирқулов, 16. Сирожиддин Аллаев, 19. Алишер Зияутдинов (26. Улуғбек Худояёров, 73), 22. Исломбек Исоқжонов, 27. Муҳаммадодил Қаҳрамонов, 38. Муҳаммаджон Султанов.\nЗахирадагилар: 1. Зафар Сафоев, 6. Дилмурод Каримов, 34. Зухрилло Бобоев, 42. Худойшукур Сатторов.\nГоллар: Миржалол Қосимов (6), Артур Геворкян (69) – Муҳаммаджон Султонов (62).\nОгоҳлантириш: С.Шодмонов (53).


Одамнинг яратилиши тўғрисида келган ҳадислар зикри (17)\nBy Шайх Саидаҳмад Нуриддин on 12/15/2015 ПАЙҒАМБАРЛАР ҚИССАСИ ТАРИХ\nОдам алайҳиссаломнинг яратилиши тўғрисида келган ҳадисларни зикр қилиш\nАбу Мусо розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: “Дарҳақиқат, Аллоҳ таоло Одамни ернинг барча жойларидан ҳовучлаб олган бир ҳовуч (тупроқ)дан яратди. Натижада, Одам болалари (турли хил ранг ва табиатлардан иборат) ерга мувофиқ равишда вужудга келдилар. Улардан оқ, қизил, қора ва бу (ранглар)нинг ўртасидаги кишилар, қабиҳ ва яхши (табиатли) кишилар, юмшоқ ва қўпол (табиатли) кишилар ва уларнинг ўртасидаги кишилар пайдо бўлдилар”.\nАнас розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: “Аллоҳ таоло Одамни яратгач, Ўзи хоҳлаган муддат уни ўз ҳолига ташлаб қўйди. Шунда Иблис уни айлана бошлади. Одамнинг (ичи) ғовак эканини кўргач, унинг ўзини (шаҳватлардан) тута олмайдиган махлуқот эканини билди”.\nАнас ибн Молик розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: “Одамга (руҳ) пуркалиб, руҳ унинг бошига етганида акса урди ва “Алҳамду лиллаҳи Раббил оламийн”, – деди. Шунда Аллоҳ табарока ва таоло унга: “Ярҳамукаллоҳ”, – деди”.\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: “Аллоҳ таоло Одамни тупроқдан яратди. Сўнгра уни лойга айлантирди. Сўнгра уни (шу ҳолатда) ташлаб қўйди, токи у (пишиб етилган) сассиқ қора лойга айлангач, Аллоҳ (ундан) Одамни яратди ва унга сурат бахш этди. Сўнгра уни (шу ҳолатда) тарк этди. Токи у (оловда пишган) сопол сингари (чертганда жиринглаган овоз чиқарадиган) қуп-қуруқ лойга айлангач, Иблис унинг яқинидан ўтар ва унга қарата: “Дарҳақиқат, сен буюк бир иш учун яратилдинг!”, – дер эди.\nСўнгра Аллоҳ унга Ўз Руҳидан пуркади. Руҳ аввало унинг кўзи ва бурнига кирди. Шунда Одам акса урди. Аллоҳ унга Раббига ҳамд айтишни илҳом берди (ва у Аллоҳга ҳамд айтди). “Раббинг сени Ўз раҳматига олсин”, – деди Аллоҳ. Сўнгра Аллоҳ таоло деди: “Эй Одам, анави (фаришталардан иборат) жамоат олдига бориб, уларга “Ассалому алайкум” дегин ва уларнинг нима жавоб қилишига қара”. Одам уларнинг олдига келиб салом берди. Шунда улар: “Ва алайкас саламу ва роҳматуллоҳи ва барокатуҳ”, –дедилар. “Бу сенинг ва зурриётингнинг саломлашувидир”, – деди Аллоҳ таоло. Одам деди: “Эй Раббим, зурриётим кимлар?”. Аллоҳ деди: “Эй Одам, (икки) қўлимдан бирини ихтиёр эт”. Одам деди: “Раббимнинг ўнг қўлини ихтиёр этаман. Зеро, Раббимнинг ҳар икки қўли ўнг қўлдир”. Шунда Аллоҳ таоло кафтини ёйди. Бирданига унинг зурриётидан дунёга келадиган (барча) халойиқ Раҳмоннинг кафтида пайдо бўлди. Қараса, улардан айрим кишиларнинг оғзи нурга тўлган. Айниқса, уларнинг ичида бир кишининг нури Одамни ўзига жалб этди. “Эй Раббим, бу ким?”, – деди Одам. “(Бу) сенинг ўғлинг Довуд”, – деди Аллоҳ таоло. “Эй Раббим, унга қанча умр бердинг?”, – деди Одам. “Олтмиш йил умр бердим”, – деди Аллоҳ таоло. “Эй Раббим, унга менинг умримдан қўшиб бер, токи унинг умри юз йил бўлсин”, – деди Одам. “Аллоҳ таоло унинг тилагини бажо келтирди ва бу ишга (халойиқни) гувоҳ қилди.\nОдам ёшини яшаб бўлгач, Аллоҳ таоло унга ўлим фариштасини юборди. “Ахир, умримдан яна қирқ йил қолган эмасми?”, – деди Одам. “(Умрингдан қирқ йилини) фарзандинг Довудга бахшида этмабмидинг?”, –деди фаришта. Одам буни инкор этди, унинг фарзандлари ҳам инкор этдилар. Одам унутди, унинг зурриёти ҳам унутдилар”.\nАбуд-Дардо розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: “Аллоҳ таоло Одамни яратар экан, унинг ўнг елкасига урди ва ундан дур сингари (нуроний) оппоқ зурриётини чиқарди. (Шунингдек), унинг чап елкасига уриб, худди кўмир мисоли қора зурриётларни чиқарди. Шундан сўнг Аллоҳ таоло Одамнинг ўнг (томони)дагиларга қарата: “Мен (ҳеч кимсага) парво қилмаган ҳолда (анавиларни) жаннатга (киргизгумдир)”, – деди. Одамнинг чап елкаси (томон)дагиларга қарата: “Мен (ҳеч кимсага) парво қилмаган ҳолда (анавиларни) дўзахга (киргизгумдир)”, – деди”.\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: “Аллоҳ таоло Одамни бўйи олтмиш газ бўлган ҳолда яратди. Сўнгра унга қарата: “Бориб, анави фаришталар жамоатига салом бер. Уларнинг саломингга алик олишларига қулоқ тут. Зеро, уларнинг бу салом-аликлари сен ва зурриётингнинг саломлашувидир. Одам: “Ассалому алайкум” – деди. Фаришталар: “Ассалому алайкум ва роҳматуллоҳ”, – дея (Одамнинг саломига алик олишар экан) “ва роҳматуллоҳ”ни қўшимча қилдилар. Жаннатга кирган ҳар бир киши Одам суратида бўлур. То ҳозирга қадар (Одам болаларининг) қадди-қомати қисқариб давом этди”.\nМуслим ибн Ясор Ал-Жуҳаний розияллоҳу анҳудан ривоят қилинади: Умар ибн Хаттоб розияллоҳу анҳу қуйидаги оят ҳақида сўралди: “Парвардигорингиз Одам болаларининг белларидан (яъни пушти камарларидан то қиёмат кунигача дунёга келадиган барча) зурриётларини олиб: “Мен Парвардигорингиз эмасманми?”, деб, ўзларига қарши гувоҳ қилганида, улар: “Ҳақиқатан Сен Парвардигоримизсан, бизлар бунга шоҳидмиз”, деганларини эсланг! (Сизлардан бундай гувоҳлик – “аҳд-паймон” олишимиз) қиёмат кунида: “Бизлар бундан бехабар эдик”, демасликларингиз учундир” [Аъроф:172]; Умар ибн хаттоб розияллоҳу анҳу деди: “Мен Расулуллоҳ соллаллоҳу алайҳи ва салламнинг ушбу оят ҳақида сўралганларида шундай деганларини эшитганман: “Дарҳақиқат, Аллоҳ таоло Одам алайҳиссаломни яратди. Сўнгра унинг орқасини ўнг қўли билан силаб, ундан зурриёт чиқарди. “Мен анавиларни жаннат учун яратдим ва улар жаннат аҳлининг амалини қиладилар”, – деди Аллоҳ таоло. Сўнгра Одамнинг орқасини силаб ундан (яна бошқа) зурриётларни чиқарди. “Мен анавиларни дўзах учун яратдим ва улар дўзах аҳлининг амалини қиладилар”, – деди Аллоҳ таоло”.\nШунда бир киши: “Эй Расулуллоҳ, унда амалнинг нима кераги бор?”, – деди. Расулуллоҳ соллаллоҳу алайҳи ва саллам айтдилар: “Агар Аллоҳ таоло бандани жаннат учун яратса, уни жаннат аҳлининг амалини қиладиган қилиб қўяди. Токи, бу банда жаннат аҳлининг амалларидан бирини қилаётиб вафот этади ва шу амал сабаб жаннатга киради. Агар Аллоҳ таоло бандани дўзах учун яратса, уни дўзах аҳлининг амалини қиладиган қилиб қўяди. Токи, бу банда дўзах аҳлининг амалини қилаётиб жон таслим қилади ва шу амал сабаб дўзахга киради”.\n Саҳиҳ ҳадис. Бу ҳадисни Аҳмад (4/ 400, 406), Абу Довуд (4693), Термизий (2955), Ибн Ҳиббон “Саҳиҳи”да (14/29/ 6160) ва бошқалар саҳиҳ ровийлар шажараси ила ривоят қилганлар.\n Аҳмад (3/152) ва Муслим (2611) ривоят қилганлар.\n Саҳиҳ ҳадис. Ибн Ҳиббон (6165) саҳиҳ ровийлар шажараси ила ривоят қилган.\n Саҳиҳ ҳадис. Абу Яъло (6580), Термизий (3076, 3368), Насоий “Амалул явми вал-лайла” асарида (219-220), Ибн Абу Осим “Ас-сунна” асарида (206), Ибн Ҳиббон (6167), Ҳоким (1/ 64, 2/585, 4/263) ва Ибн Абу Ҳотим “Тафсир”ида Абу Ҳурайра розияллоҳу анҳудан бир қанча йўллардан ривоят қилганлар.\nҲадис бу йўллар йиғиндиси ила саҳиҳдир, валлоҳу аълам.\n Саҳиҳ ҳадис. Аҳмад (6/441) ва ўғли Абдуллоҳ “Аз-завоид” асарида, улар иккисининг йўли орқали Ибн Асокир “Тарихи Димашқ” асарида (7/397-бет), Баззор “Муснад” асарида (2144) саҳиҳ ровийлар шажараси ила ривоят қилганлар. Шунингдек, ҳадисни устозимиз Албоний роҳимаҳуллоҳ “Ас-саҳиҳа” асарида (49) саҳиҳ деганлар.\n Бухорий (3326, 6227) ва Муслим (2841) ривоят қилганлар.\n Саҳиҳ лиғайриҳ. Молик (2/898), Аҳмад (1/44), Абу Довуд (4703), Термизий (3075), Ибн Ҳиббон (6166), Ҳоким (1/27, 2/324, 544) ва бошқалар Моликнинг мазкур ҳадисдаги йўлидан ривоят қилганлар.\nШунингдек, мазкур ҳадисни Абу Довуд (4704), Ибн Абу Осим (201) ва Ибн Абдулбар “Тамҳид” асарида (6/4-5) Зайд ибн Абу Унайса йўлидан ривоят қилганлар.\nТермизий “Сунан” асарида баён қилганидек, ҳадиснинг ровийлар шажараси заифдир. Бироқ Абу Ҳурайра, Ибн Аббос, Абдураҳмон ибн Қатода, Анас ва Убай розияллоҳу анҳумлар ривоят қилган ҳадислар маъноси мазкур ҳадис маъносини қўллаб-қувватлайди ва шу сабаб бу ҳадис саҳиҳ ҳадис даражасига кўтарилади. Буни Ибн Абдулбар ўзининг “Тамҳид” асарида таъкидлаган ва Мунзирий ҳам “Мухтасарус-сунан” асарида (7/ 73) бу фикрга қўшилишлигини айтган.\nAvvalgi maqolaЭрнинг изнисиз бировнинг боласини эмизиш ҳақида\nKeyingi maqola Намознинг охирги икки ракаатида тасбеҳ айтиш ҳақида


Путин Эрдоған билан Су-57 самолёти устида биргаликда ишлашни муҳокама қилди | Azon.uz - Ахборот-таҳлилий портал\nПутин Эрдоған билан Су-57 самолёти устида биргаликда ишлашни муҳокама қилди\n645 09:35 29.08.2019\nРоссия президентининг эътироф этишича Туркия раҳбарига янги қурол-яроғ ва радио электрон урушлар тизимлари намойиш этилган.\nРоссия президенти Владимир Путин Туркия президенти Ражаб Тоййиб Эрдоған билан Россия авиа техникасини биргаликда ишлаб чиқаришни муҳокама қилди. Россия раҳбари бу ҳақда Эрдўған билан музокаралардан сўнг ўтказилган матбуот анжуманида айтиб ўтди.\n“Биз Су-35 борасида ҳамкорлик тўғрисида ва ҳатто янги Су-57 самолёти устида биргаликда ишлаш эҳтимоли тўғрисида гаплашдик” деди Путин. “Бизда кўплаб имкониятлар бор, биз янги қурол-яроғ ва янги радио электрон уруш тизимларини намойиш қилдик.” “Менимча, кўплаб нарсалар бизнинг туркиялик шерикларимизни қизиқтирди. Нафақат сотиб олиш нуқтаи назаридан, балки биргаликда ишлаб чиқариш нуқтаи назаридан ҳам”, дея қўшимча қилди у. “Айтганча, биз бунга тайёрмиз ва ҳозирда муайян соҳалар бўйича фаол муҳокама олиб борамиз.“\nПутин Россия ҳарбий ва фуқаро авиацияси соҳасидаги истиқболли тараққиётдан ғурурланишини таъкидлади. Унинг сўзларига кўра, туркиялик меҳмонлар сешанба куни Жуковскийда очилган МАКС-2019 кўргазмасида, хусусан, Россиянинг янги МС-21 самолётини кўриш имкониятига эга бўлишган. “Тушунишимча, у Президент [Эрдоған]га ёқди. Унга [Эрдоғанга] вертолёт технологияси, жумладан тиббий мақсадларда ҳам ишлатиладиган Ми-38 енгил вертолётлари ҳам жуда маъқул бўлди”, деди Россия раҳбари. Унинг эслатишича, Эрдоған Туркияда тез тиббий ёрдам авиация тизимини ривожлантириш бўйича бутун бир дастурни амалга оширишни режалаштирмоқда. “Бизнинг ҳам Россия учун шундай режаларимиз бор”, деб қўшиб қўйди Россия раҳбари.\nРоссия Туркия Су-35\nРоссиядан бу йил қанча одам ҳажга боради?\n415 17:00 27.02.2020\nКимга Россия фуқаролигини олиш осон?\n1011 11:11 27.02.2020\nЎзбекистоннинг “айб”и билан Россияда 3 та шакар заводи тўхтади\n2598 15:40 26.02.2020\nРоссия ишончга лойиқ эмасми?\n1601 09:28 25.02.2020\nРоссия Идлибни бомбардимон қиляпти\n1627 18:20 24.02.2020\nМуфтий намозхоналар кўпайтирилиши тарафдори\n1533 11:20 22.02.2020


Иссиқлик таъминоти меъёрлари\n862 марта ўқилди\nИстеъмолчини иссиқ сув билан таъминлаш йил давомида кеча-кундуз (24-соат мобайнида) ва узлуксиз амалга оширилиши керак.\nиситиш бўйича – иситиш мавсуми даврида 1995 йилгача қурилган кўп қаватли турар жой хоналаридаги ҳарорат камида 20оС, кўп қаватли уйлардаги иссиқлик тизими реконструкция қилинмаган бўлса – ҳарорат камида 18оС;\nиссиқ сув таъминоти бўйича – санитария қоидаларига мувофиқ иссиқ сувнинг ҳарорати 50–75оС.\nБунда қуйидагилар бўйича санитария қоидалари талаблари бажарилиши шарт\nсувнинг эпидемия хавфсизлиги бўйича;\nсувнинг қулай органолептик хоссалари бўйича;\nсувнинг инсон организмига зарарли таъсирининг олдини олиш бўйича.\nИситиш даври қуйидагича\nташқи ҳавонинг ўртача суткалик ҳарорати 8оСдан паст бўлган 5 кунлик давр тамом бўлган кундан кейинги кундан бошланади;\nташқи ҳавонинг ўртача суткалик ҳарорати 8оС юқори бўлганда тамомланади.\nАҳолини марказлаштирилган иссиқлик таъминоти билан қамраб олиш имконияти мавжуд бўлмаганда ҳокимликлар истеъмолчиларни маҳаллий иссиқлик таъминоти (модуль, локал, буғ қозонхонаси, иситиш қурилмалари) билан таъминлаш чораларини кўради.\nЕтказиб берувчи томонидан хизматлар сифатсиз кўрсатилганда:\nУй-жой коммунал хизмат кўрсатиш вазирлигига мурожаат этиш учун ҳаволага ўтинг;\nМонополияга қарши курашиш давлат қўмитасига мурожаат этиш учун ҳаволага ўтинг.\nҲаётий мисол: иссиқлик таъминоти нормаси\nСавол: Т. исмли шахс кўп квартирали уйда яшаши, қишки мавсумда иситиш ва иссиқ сув таъминоти яхши эмаслиги, яъни иситиш радиаторларида ва сув олиш жойларида иссиқ сувнинг ҳарорати жуда пастлиги ҳақида маълум қилиб, уйни иситиш ва иссиқ сув билан таъминлашда қандай меъёрлар белгилангани тўғрисида ҳуқуқий тушунтириш беришни сўради.\nЖавоб: Иситиш мавсуми даврида 1995 йилгача қурилган кўп қаватли турар жой хоналаридаги ҳарорати камида 20о С, агар кўп қаватли уйлардаги иссиқлик тизими реконструкция қилинмаган бўлса – турар жой хоналаридаги ҳарорат камида 18о С бўлиши, иссиқ сув таъминоти бўйича – сув олиш жойларида иссиқ сувнинг ҳарорати 50 – 75о С бўлиши керак.


Туркиянинг энг бўйи баланд машҳур актрисалари (фото) » Sangzor.uz - Инновацион ахборот портали\nSangzor.uz » Маданият » Туркиянинг энг бўйи баланд машҳур актрисалари (фото)\nАктрисаларда маҳорат билан бирга ташқи кўриниш, қад-қомат ҳамда узун бўй ҳам алоҳида аҳамиятга эга. Турк юлдузлари орасида эса бу каби талабга жавоб берадиган актрисалар талайгина. Шунинг учун ҳам улар илк фаолиятини моделликдан бошлаган.\nХанде Эрчел, 175 сантиметр\nХанде нафақат Туркия, балки дунё бўйлаб мухлислар кўнглини забт этаётган актрисалар қаторида жой олмоқда. У ўзбек томошабинларига «Маликам, энди қара» ҳамда «Гунеш қизлари» сериали орқали таниш. Шунингдек, Ханде кўплаб рекламаларда иштирок этади ва жаҳон косметика брендининг юзи ҳисобланади.\nФаҳрие Эвжен, 173 сантиметр\nФаҳриенинг дунё миқёсидаги машҳурлиги унинг Бурак Ўзчивит билан «Чоли қуши» сериалидаги роли бўлди. Актрисани фильм ва сериалларга суратга тушишидан ташқари бир неча косметик воситалар рекламасида кўриш мумкин.\nҲазал Фелиз, 172 сантиметр\nҲазал карьерасини журналлар учун суратга тушадиган модель сифатида бошлаган. У «Севги изтироби» фильмидан сўнг чинакам машҳурликка эришди.\nДилан Чичек Дениз, 177 сантиметр\nДилан ҳам кино олмига кирмасдан аввал 16 ёшида модель сифатида иш бошлаган. У «Туркия гўзали» танловида иккинчи ўринни эгаллаган. Актриса «Чуқур» сериалидаги роли билан халқ орасида машҳурликка эришди.\nМарям Узерли, 173 сантиметр\n«Муҳташам юз йил» сериали намойишидан сўнг актрисани танимайдиган инсоннинг ўзи қолмади. Актриса кейинчалик бошқа фильмларда ва чет эл билан ҳамкорликда ишлашни ҳам йўлга қўйган.\nЖансу Мелис Каракум, 182 сантиметр\nЖансу 2014 йил «Туркиянинг энг яхши модели» унвонига сазовор бўлган.\nБергузар Корел, 180 сантиметр\nАктриса «1001 кеча» сериалидаги роли учун «Олтин капалак» мукофотига сазовор бўлган.\nСезги Сена Акай, 181 сантиметр\nСезги кўп йиллар мобайнида спорт билан шуғулланган. У профессионал волейболчи. 2012 йилда «Туркиянинг энг яхши модели» ҳамда «Дунёнинг энг яхши модели» унвонини қўлга киритган.\nСелма Эргеч, 178 сантиметр\nСелманинг карьераси таъсирчан ролларга бой. Аммо у ҳам кўпроқ «Муҳташам юз йил» сериалидан кейин дунё миқёсида машҳурликка эришди.\nБирче Акалай, 178 сантиметр\nБирче ҳам «Туркия гўзали» танловида иштирок этиб, учинчи ўринни қўлга киритган. Танловдан сўнг унга спорт дастурида ишлаш таклифини билдиришган. Шундан сўнг журналлар рекламаси ҳам «Тақдир» фильмида илк дебютини ижро этган.


«МЕНИНГ БИРИНЧИ САЙЛОВИМ» - Ўзбекистон овози газетаси\nлойиҳаси доирасида ўтказилаётган тадбирларда ёшлар фаол иштирок этмоқда\nФарғона вилоятида 339 минг нафар ёш бу йил сайловда биринчи марта овоз беради. ЎзХДП вилоят кенгаши улар учун ташкил этаётган тадбирлар қизиқарли ўтмоқда. Ёшларнинг баҳс-мунозаралари, эркин фикр юритиш ва савол-жавоблар шуни кўрсатаяптики, улар мамлакат ҳаётидаги муҳим воқеага катта қизиқиш, фаоллик билан ёндашмоқда.\n«Истиқбол» ёшлар қаноти ташаббуси билан ташкил этилган бу галги «Менинг биринчи сайловим» мавзусидаги семинар-тренинг ҳам ёшлар орасида умидли сиёсатчилар кўплигини кўрсатди. Унда олий ўқув юртлари талабалари, касб-ҳунар коллежлари ўқувчилари иштирок этди.\nСеминар-тренингда дастлаб мустақиллик йилларида мамлакатимизда сиёсий ва ҳуқуқий тизим изчил, босқичма-босқич модернизация қилиниши натижасида демократик талабларга жавоб берадиган сайлов тизими яратилгани, шу асосда фуқароларнинг жамият ва давлат ишларини бошқаришда бевосита ҳамда ўз вакиллари орқали иштирок этиш ҳуқуқлари амалга оширилаётгани тўғрисида маълумот бериб ўтилди.\n— Биз Олий Мажлис Қонунчилик палатаси ҳамда Қорақалпоғистон Республикаси Жўқорғи Кенгесига, вилоят, туман ва шаҳар Кенгашларига сайловлар 21 декабрь куни, тўғридан-тўғри яширин овоз бериш йўли билан ўтказилиши ҳақида батафсил маълумот олдик, — дейди Қувасой иқтисодиёт, хизмат кўрсатиш ва сервис касб-ҳунар коллежи ўқувчиси Жўрабек Қодиров. — Мен сайловда иштирок этиш ҳуқуқи айни чоғда катта масъулият эканини ҳам англадим. Чунки, қонун чиқарувчи ҳокимият бу — олий ҳокимият экан. У ерда кимлар ишлашини эса бизнинг овозимиз натижалари ҳал этади.\nТадбирда ЎзХДП Марказий Кенгаши «Истиқбол» ёшлар қаноти етакчиси Шоҳрух Абдураҳмонов партиянинг янги Сайловолди дастурининг асосий йўналишлари ҳақида батафсил маълумот берди.\nШу куни 15 нафар йигит-қизга партияга аъзолик гувоҳномалари топширилди.\n— 2014 йил менинг ҳаётимда унутилмас воқеалар йили бўлиб қолмоқда, — дейди Фарғона давлат университети талабаси Гулбаҳор Умарова. — Биринчидан, бу йил мен илк бор сайловда иштирок этаман. Мана, бугун эса қўлимга ЎзХДПга аъзолик гувоҳномасини олдим. Мен сайловда энди сўзсиз Ўзбекистон Халқ демократик партияси номзодига овоз бераман! Чунки, партиянинг ижтимоий ҳимоя тамойилларига йўғрилган Сайловолди дастурини тақдим қилган номзодлар келгусида ЎзХДПнинг эзгу мақсад ва ғояларини амалга оширишларига ишонаман.


ЯНГИ РАИСНИНГ ТАЛАБИ — БУГУННИНГ ТАЛАБИ - Ўзбекистон овози газетаси\nЎзбекистон ХДП Тошкент вилоят кенгашининг ижроия қўмитаси йиғилиши бўлиб ўтди. Унда вилоят, туман ва шаҳар партия кенгашлари масъуллари, партия депутатлик гуруҳлари аъзолари иштирок этди.\n— Ишга янгича ёндашишимиз кераклиги кўп таъкидланди, — деди ЎзХДП Тошкент вилоят кенгаши раиси Нилуфар Юлдашева (Ўзбекистон ХДП Марказий Кенгашининг 1 ноябрь куни ўтказилган пленумида сайланди). — Аммо, очиғини айтсак, натижа кам кўриняпти. Энди ҳар бир туман партия кенгашининг фаолиятини қаттиқ назорат қиламиз. Вазифасига лоқайдлик билан қараганлар тегишли тартибда жазоланади. Виждонан, амалий натижа учун ишлаётганлар эса рағбатлантирилади.\nКейинги йил ниҳоятда синовли бўлади. Шуни унутмаслик керакки, ҳудудда қайси партия кўзга кўринарли ишлари билан одамлар оғирини енгил қилган бўлса, ўша партия номзодлари сайловларда ғалаба қозонади. Демак, олдимизда масъулиятли вазифалар турибди. Бу камчиликларни бартараф этиш бўйича пухта таклифлар устида ишлашимиз керак бўлади. Аввало, бошланғич ташкилотларга алоҳида эътибор қаратишимиз лозим. Жорий йилнинг 1 июнидан 1 июлига қадар «Бошланғич партия ташкилотлари билан ишлаш ойлиги», деб эълон қилинди. Шу вақт мобайнида 29 ташкилотда бошланғич ташкилот тузилди.\nЖорий йилнинг тўққиз ойи мобайнида вилоят, туман ва шаҳар партия кенгашлари қошидаги 19 Жамоатчилик қабулхонасига мингга яқин мурожаат тушган. Шундан 75,5 фоизи ижобий ҳал этилган, қолганлари бўйича тушунтириш берилган. Ангрен шаҳар, Бекобод, Қуйи Чирчиқ ва Янгийўл туман кенгашлари мурожаатларга етарлича эътибор қаратмаётгани аниқланди. Бу каби камчиликлардан қисқа фурсатда хулоса чиқаришимиз керак.\n— Яхши натижага эришган туман партия кенгашларининг тажрибасини оммалаштириш лозим, — деди ЎзХДП Тошкент вилоят кенгаши раиси ўринбосари Алишер Юсупов. — Партия гуруҳларимиз 24 масалани сессияларга киритган бўлса, доимий комиссияларда 39 масала, партия гуруҳлари йиғилишларида 41 масала муҳокама қилинди. Бу рақамлар бизни қониқтирмайди. Ўтган вақт давомида ЎзХДП Қуйи Чирчиқ туман кенгаши томонидан бор-йўғи битта масала доимий комиссия йиғилишига олиб чиқилган. Ангрен шаҳар, Бекобод ҳамда Янгийўл туман партия кенгашлари ва депутатлик гуруҳлари томонидан шу кунга қадар бирорта масала муҳокама этилмаганини қандай изоҳлаш мумкин?..\nХалқ депутатлари шаҳар ва туман Кенгашларидаги 188 нафар депутатимиз томонидан 506 депутатлик сўрови юборилган. Шундан 217 таси қонун ва қарорлар бажарилиши, 268 таси эса фуқароларнинг мурожаатлари юзасидан амалга оширилган. Шу ўринда айтиш керакки, масъулиятни ҳис этмаётган депутатларимиз ҳам йўқ эмас. Бекобод туманидаги 7 нафар депутат атиги 6 депутатлик сўрови билан мурожаат этган. Бу депутатлар масъулиятни етарли даражада ҳис этмаётганини билдиради.\nДоимий комиссияларда ҳам партия Сайловолди ва Ҳаракат дастурида белгиланган вазифалар ижроси бўйича ташаббуслар талаб даражасида эмас. Ҳудудларни ижтимоий-иқтисодий ривожлантириш, давлат ҳокимияти ва бошқаруви тизимидаги мансабдор шахсларнинг ҳисоботларини эшитиш ишлари ҳам кўнгилдагидек бўлмади.\nШунингдек, йиғилишда партия марказий нашрларига обуна бўлиш масаласи ҳам муҳокама қилинди. Туман кенгашлари раислари йил давомида олиб борилаётган ишлар, ислоҳотлар, қонунчиликдаги ўзгаришлар ҳамда партиядошлар фаолиятидан бохабар бўлиб боришда йиллик обунанинг аҳамияти катта эканини таъкидлашди.\nЙиғилишда муаммо ва камчиликларни бартараф этиш бўйича қатор чора-тадбирлар белгиланди.\nШу куни Муқимий номидаги мусиқали драма театрида вилоят партия кенгаши томонидан «Тиббиёт ходимлари куни» муносабати билан байрам тадбири ҳам ўтказилди. Унда мамлакатимизда соҳа ривожига ҳисса қўшиб келаётган бир гуруҳ шифокорларга фахрий ёрлиқ ва эсдалик совғалари топширилди.\nТеатр жамоаси томонидан саҳналаштирилган «Қайчи қудалар» спектакли намойиши тиббиёт ходимларини янада хушнуд этди.


Гувоҳларга кўра, вазирлик атрофидаги кўчаларни тўлдирган намойишчилар мамлакатни бошқараётган Олий ҳарбий кенгашга қарши шиорлар кўтариб чиққанлар.\nАхборот агентликлари хабарига кўра, полиция ходимлари кўчаларни тўсиб қўйган ва тош отаётган намойишчиларни тарқатиш учун кўздан ёш оқизувчи газ қўллаган.\nМиср пойтахтидаги тўқнашувлар пайтида 400 киши жароҳат олгани айтилмоқда.\nҚоҳираликлар чоршанба куни Порт Саид шаҳрида бўлиб ўтган футбол ўйинидан кейин ишқибозлар ўртасида рўй берган оммавий тўқнашувнинг олди олинмаганига норозилик билдириб намойишга чиққан.\nФутбол стадионидаги зўравонликлар оқибатида 74 киши ўлди, бир мингдан ортиқ одам жароҳатланди.\nҚонли тўқнашувлардан кейин Порт Саид ҳокими истеъфога чиқди. Полициянинг юқори лавозимли икки расмийсининг фаолияти тўхтатилиб ҳибсга олинди.\nМиср парламентининг пайшанба куни ўтказилган фавқулодда йиғилишида Бош вазир Камол Ал-Ғанзурий Мисрнинг футбол уюшмаси аъзолари ишдан бўшатилгани, унинг кенгаши тарқатиб юборилганини ва зўравонликлар юзасидан текширув бошланганини эълон қилди.\n- Биринчи қабул қилинган қарор, Порт Саид ҳокимининг истеъфоси қабул қилингани. Иккинчи қарор, Порт Саид шаҳри Хавфсизлик хизмати бошлиғи фаолиятини тўхтатиш ва Тергов департаментининг уларга қарши тергов бошлаши ҳақида бўлди. Учинчидан, бугундан бошлаб Футбол федерацияси бошлиғи ва кенгаши аъзоларини ишдан бўшатамиз. Уларнинг иши юзасидан текширув бошлайди. Биз улардан нима учун ўйин ўтказилганини сўрашни хоҳлаймиз, - деди Миср Бош вазири.\n2 феврал куни Миср шимолидаги Сувайш шаҳрида ҳам Порт Саиддаги воқеаларга норозилик тариқасида уч мингга яқин одам намойиш ўтказди. Полиция ходимлари билан юз берган тўқнашувда икки намойишчи отиб ўлдирилди.\nПайшанба кунги йиғилишда депутатлар Ичқи ишлар вазирининг лавозимидан бўшатишни ҳам талаб қилдилар.\nПорт Саидда нобуд бўлганларнинг аксари Мисрдаги энг машхур Қоҳиранинг АлАҳли футбол клубининг ишқибозлари бўлган.\nУшбу жамоа ишқибозлари ўтган йил президент Ҳусни Муборакни истеъфога чиқишга мажбур қилган намойишларда муҳим рол ўйнаган эди.\nПорт Саиддаги фожиа муносабати билан Мисрда уч кунлик мотам эълон қилинди.\nЧоршанба куни Порт Саидда шаҳридаги футбол стадионидаги тўқнашув футбол ишқибозлари энг кўп нобуд бўлган воқеалардан бири сифатида тарихдан жой олди.\n1996 йилда Гватемаладаги футбол стадионида юз берган тиқилинчда 84 киши нобуд бўлган.


Мен кредитимнинг бир қисмини сўндирдим. Кредит таъминоти сифатида тилла буюмлар ва мулкни гаровга тақдим этганман. Ҳозирда кредит бўйича таъминотни бир қисимини муддатидан олдин тақиқдан чиқариш мумкинми?\nҚарз олувчи кредит бўйича асосий қарзни қисман қайтарганда, гаров шартномасида белгиланган муддатдан олдин кредит таъминотини кредит асосий қарзидан камайтирилган суммага мос равишда тақиқдан ечиш мумкин.\nБунда гаров таъминоти суммасини камайтириш ҳуқуқи, гаров таъминотини камайтириш тартиби ва усуллари кредит бўйича тузилган гаров шартномасида кўрсатилиши шарт.\nМен «Ҳар бир оила — тадбиркор» дастури доирасида тикувчилик учун 36 млн.сўм миқдорида кредит олиш мақсадида oilakredit.uz платформаси орқали ариза юбордим. Сектор раҳбари тавсияномаси ва туман ҳокимлигининг ижобий хулосасидан кейин, банк менга 24 млн.сўм миқдорида кредит ажратишини маълум қилди. Банкнинг бундай қарор қабул қилишида нималар асос бўлиши мумкин?\n«Ҳар бир оила — тадбиркор» дастури доирасида тадбиркорликни ривожлантириш учун кредитлар Микрокредитбанк, Агробанк, Халқ банки томонидан жисмоний шахсларга базавий ҳисоблаш миқдорининг 150 бараваригача миқдорда (бугунги кунда 36,75 млн.сўм) 3 йилгача йиллик 14 фоиз билан ажратилади. Ушбу йўналишдаги барча аризалар oilakredit.uz платформаси орқали қабул қилинади ва лойиҳалар сектор раҳбари, тегишли ҳокимлик ҳамда тижорат банки томонидан ўрганилади.\nЎрганиш жараёнида мутасадди ташкилотлар қуйидагиларни инобатга олади:\nаризачининг тадбиркорлик билан шуғулланиш учун шароит ва имконияти мавжудлиги\nаризачининг етарли билим ва тажрибага эга эканлиги\nкредит тарихи ва скоринги\nлойиҳани амалга оширишда айни вақтдаги мавжуд талаб ва эҳтиёж\nтаъминотчилар таҳлили ва рақобатбардошлиги.\nТижорат банки аризачининг мурожаатини қисман қаноатлантирса ёки рад этса, унга ёзма шаклда асослантирилган ҳолда жавоб қайтариши лозим. Агар мурожаат бўйича ижобий қарор қабул қилинганда у билан кредит шартномаси имзоланади.\nКредит фоизларини нисбатан камроқ тўлаш мақсадида бир йил олдин истеъмол кредитимни муддатидан олдин сўндириш учун тўлов графигига нисбатан кўпроқ сумма тўлаб, банк ходимига кредитни асосий қарзидан камайтиришини айтган эдим. Аммо банк асосий қарздан\nКредит тўлов графиги кредит шартномасининг ажралмас қисми ҳисобланади. Кредит муддатидан олдин сўндирилганда банк қарздорга тўлов графигини қайта ҳисоблаб, ўз базасида янгилаб қўйиши ва қарздорга тақдим этиши зарур.\nҚарздорнинг кредитни муддатидан олдин сўндириш ҳуқуқи ва унинг тартиблари кредит шартномасида белгиланади.\nАгар, кредит шартномасида ушбу тартиб қарздорнинг ёзма мурожаати билан амалга оширилиши кўрсатилган бўлса, қарздорнинг аризасидан сўнг банк кредитни муддатидан олдин сўндиришга ҳақли. Акс ҳолда, кредит тўлов графигига нисбатан ортиқча келиб тушган сумма, кредитнинг асосий қарзини сўндиришга йўналтирилиши лозим.\nУшбу вазиятда, банк ходимининг эътиборсизлиги билан кредит муддатидан олдин сўндирилмай тўлов графиги қайта ҳисобланмаганлиги туфайли кредит бўйича ортиқча фоизлар ҳисобланган бўлса, тижорат банки олдинги даврларда ортиқча тўланган суммаларни инобатга олиб янги тўлов графигини тузади ва янги тўлов графигига асосан кредит фоизи учун ортиқча олинган суммани қарздорга қайтаради.\nУкам ўтган йили онлайн кредит олган экан. Яқинда у вафот этди. Унинг кредити бўйича мажбуриятлари кимга ўтади?\nОдатда онлайн кредитлар суғурта полиси ёки учинчи шахс кафиллиги билан ажратилади. Бу эса, қарздор тўлов қобилиятига эга бўлмаганда, кредит ушбу таъминот ҳисобидан сўндирилади. Эътибор қаратинг, бахтсиз ҳодисалар, қарздорнинг вафот этиши бўйича бандлар кредит шартномаси ва кредит таъминоти сифатида расмийлаштирилган суғурта полисининг суғурта шартномасида киритилган бўлиши керак. Акс ҳолда, ижро органлари суд қарори асосида укангизнинг мулки ҳисобидан кредитни сўндиришга қаратиши мумкин.\nМен банкдан кредит олмоқчи эдим. Синглим кафил бўлмоқчи, аммо у бошқа бир кредитга ҳам кафил экан. Синглим менинг кредитимга ҳам ўз кафиллигини бериши мумкинми?\nАгар синглингизни даромади ўз кредитлари ва кафиллиги юзасидан мажбуриятларига етарли бўлса, яъни тижорат банклари белгилаган нормадан келиб чиқиб, синглингизни жами мажбуриятлари даромадининг 50-70 фоизидан ошиб кетмаса, у сизнинг кредитингиз бўйича мажбуриятларга ҳам кафил бўлиши мумкин.\nКредит таъминотига гаровга қўйилган мулкни бошқа кредит бўйича яна гаровга қўйиш мумкинми?\nГаровда турган мол-мулкни гаровга қўювчи (қарздор) томонидан бошқа кредитни таъминлаш учун бериш навбатдаги гаров ҳисобланади.\nҚуйидаги ҳолатлар бажарилганда навбатдаги гаровга йўл қўйилади:\nолдинги гаров шартномаларида навбатдаги гаров тақиқланмаган бўлса;\nгаров тўғрисидаги тегишли маълумотлар гаров реестрига олдинги ва навбатдаги гаровга олувчилар томонидан киритилган бўлса.\nБунда, гаровга қўйилган мулкнинг қиймати иккита кредитни ҳам сўндиришга етарли бўлиши ҳамда навбатдаги гаровга олувчининг розилиги керак бўлади.\nАгар қарздор ўз мажбуриятларини бажармаса, навбатдаги гаровга олувчининг талаби олдинги гаровга олувчиларнинг талабларидан кейин, қонунда белгиланган тартибда ушбу мол-мулкнинг қийматидан қаноатлантирилади.\nМенинг уйим ипотека кредитига олинган. Уй манзилимга қариндошимни вақтинчалик рўйхатга қўйишим мумкинми?\nМумкин. Бунинг учун ипотека кредитини ажратган банкнинг уй-жойингизга қариндошингизни вақтинчалик рўйхатга қўйиш бўйича розилик хати талаб этилади.\nИпотека кредити олмоқчиман. Ойлигимдан ташқари ота-онамнинг пенсияси даромадга қўшиладими?\nЯнги тартиб доирасида Молия вазирлиги маблағлари ҳисобидан ажратиладиган ипотека кредитини олишда биргаликда қарз олувчи сифатида, ипотека кредитини олувчи фуқаро билан бирга яшамайдиган ва яқин қариндоши бўлмаган бошқа шахсларни ҳам даромадини инобатга олиш мумкин. Бунда қарз олувчи ва биргаликда қарз олувчининг пенсия тўловлари миқдори билан биргаликда, фоизлар, дивидендлар, мол-мулкни ижарага беришдан олинган доимий тарздаги даромадлар; давлат солиқ хизмати органи томонидан декларация билан тасдиқланган жисмоний шахсларнинг даромадлари ҳисобга олинади.\nКредит бўйича гаров таъминоти алмаштирилиши мумкинми?\nҚарз олувчи кредитни қисман сўндирганида ёки маълум бир бошқа сабабларга кўра, кредит таъминоти кредитнинг жорий қолдиғини қоплай оладиган бошқа гаров турига алмаштирилиши мумкин. Бунда, банк янги таъминот тури ҳолатини ўрганган ҳолда уни гаровга олишга рози бўлиши лозим.\nАгарда гаров таъминотига қўйилган бирор мулкингизни сотиш мақсадида ёки бошқа сабабга кўра гаровдан чиқармоқчи бўлсангиз, қарз берувчининг (тижорат банкининг) розилиги билан, ушбу таъминот суммасига тенг келувчи бошқа гаров таъминотига алмаштиришингиз мумкин бўлади.\nМасалан, 100 млн. сўм миқдоридаги кредит учун 125 млн. сўмлик кўчмас мулкни (дўкон) гаровга олинган бўлса, кредит асосий қарзининг 40 млн.сўм қисми сўндирилган тақдирда, кредит қолдиғига мос равишда кўчмас мулк гаровини 75 млн.сўмлик автотранспорт воситасига алмаштириш мумкин.\nКредит бўйича таъминотни муддатидан олдин тақиқдан чиқариш мумкинми?\nМасалан, 200 млн. сўм миқдоридаги кредит учун COBALT автомашинаси\n100 млн.сўмга ва Chevrolet Tracker автомашинаси 150 млн.сўмга гаровга олинган бўлиб, кредит асосий қарзининг 100 млн.сўм қисми сўндирилганда COBALT автомашинаси тақиқдан ечилиши мумкин.\nЭкспортёр-корхоналар учун кредит бўйича қандай имтиёзлар мавжуд?\nЭкспортёр-корхоналарга Экспортни рағбатлантириш агентлиги маблағлари ҳисобидан йиллик 4 фоиз ставка билан тижорат банклари томонидан имтиёзли револьвер кредитлар ажратилади.\nРевольвер кредит – очиқ кредит линияси бўлиб, белгиланган даврларда сўндирилган кредит суммасидан қайта фойдаланиш имкониятини берувчи кредит тури.\nКредит мақсади: кечиктириб тўлаш шарти билан маҳсулотини экспорт қилган экспортёр-корхоналарга айланма маблағларини тўлдириш учун\nКредит муддати: экспорт маҳсулоти тўловлари кечиктирилган муддатга\nКредит суммаси: экспорт маҳсулотлари қиймати миқдорида (аммо, 3 млн.АҚШ доллари эквивалентидан ошмаган миқдорда)\nМен кундузги таълимда 1 курсдаман. Келгуси йилдан ўқишимни сиртқи таълимга ўзгартирмоқчиман. Мен сиртқи таълимда ўқиб туриб таълим кредити олишим мумкинми?\nОлий ўқув юртларида тўлов-контракт асосида ўқиш учун таълим кредитлари бериш тўғрисидаги Вазирлар маҳкамасининг қарорига асосан таълим кредити кундузги таълимда шартнома асосида таҳсил олаётган Ўзбекистон Республикаси фуқароларига ажратилади.\nКредитлар олий таълим муассасасидаги ўқиш даври ҳисобга олинган ҳолда бакалавр талабаси учун 10 йилгача, магитсратура талабаси учун 5 йилгача муддатга бозор фоиз ставкасидан келиб чиққан ҳолда берилади.\nМенинг квартирамни бир мижоз ипотека кредити ҳисобига сотиб олмоқчи. Алданиб қолмаслик учун қандай тартибда у билан битим тузсам бўлади?\nИккиламчи бозордан уй-жой сотиб олиш учун кредитлар қуйидаги кетма-кетликда ажратилади:\nСотувчи ва харидор ўртасида олди-сотди шартномаси ипотека кредити ҳисобига сотиб олинаётганлигини кўрсатган ҳолда тузилади;\nХаридорнинг аризасига биноан кредит шартномаси тузилади;\nБанк сотувчи номига кредит ҳисобидан уйнинг қиймати миқдоридаги суммани тегишли ҳисобвараққа ўтказиб берилиши юзасидан кафолат хати беради;\nХаридор уйни кредит муддати даврига суғурталайди;\nКредит шартномаси, уйнинг олди-сотди шартномаси, суғурта полиси ва банкнинг кафолат хати билан уйнинг олди-сотди шартномаси нотариал тасдиқланади;\nНотариал ҳужжатлар банкка тақдим этилганидан сўнг, кредит ҳисобидан келишилган сумма харидорнинг омонат ёки банк картаси ҳисобварағига кўчириб берилади.\nОнлайн олинган кредитни нақд пул шаклда банк кассаси орқали сўндиришим ва муддатидан олдин қайтаришим мумкинми?\nҲар қандай кредитни банк кассаси орқали нақд пул шаклида сўндиришингиз мумкин.\nОнлайн кредитларни муддатидан олдин сўндириш имконияти кредит офертасида, яъни шартномасида кўрсатилади. Ушбу шартлар билан кредитни расмийлаштиришдан олдин ва расмийлаштираётганда танишиб чиқишни ҳамда кредит офертасини мобил қурилмангиз хотирасига сақлаб қўйишингизни тавсия қиламиз.\nМенинг ўртача ойлик маошим 5 млн.сўмни ташкил этади. Банкда 20 млн.сўм микроқарзим бор, ойига 2 млн. атрофида тўлаб бораман. Айни вақтда автокредит олишим мумкинми?\nТижорат банклари кредит ажратиш бўйича қарор қабул қилишда бир қатор омилларни инобатга оладилар, хусусан:\nҚарздорнинг кредит тарихи: бунда, олдинги кредитлар бўйича тўловларнинг кечикканлиги таҳлил қилинади.\nҚарздорнинг кредит бўйича тўлов қобилияти: бунда. ўртача ойлик даромад ва унинг доимийлиги инобатга олинади\nҚарздорнинг қарз юки: бунда, жорий ва олиниши режалаштирилаётган кредит бўйича барча тўловларни қарздорнинг ўртача ойлик даромадига фоиз нисбати ўрганилади. Яъни, жорий қарз бўйича 2 млн.сўм янги кредит бўйича 1,5 млн.сўм бўлса, ўртача ойлик маош 5 млн.сўмни ташкил этганда, қарз юки кўрсаткичи 70 фоизни ташкил этади.\nҲозирда кредит ажратиш бўйича қарздорнинг дастлабки мониторинги жараёни кредит скоринги ёрдамида баҳолаш орқали тўлиқ автоматлаштирилган.\nМен «Ҳар бир оила – тадбиркор» дастури доирасида тикувчилик учун 36 млн.сўм миқдорида кредит олиш мақсадида oilakredit.uz платформаси орқали ариза юбордим. Сектор раҳбари тавсияномаси ва туман ҳокимлигининг ижобий хулосасидан кейин, банк менга 24 млн.\n«Ҳар бир оила – тадбиркор» дастури доирасида тадбиркорликни ривожлантириш учун кредитлар Микрокредитбанк, Агробанк, Халқ банки томонидан жисмоний шахсларга базавий ҳисоблаш миқдорининг 150 бараваригача миқдорда (бугунги кунда 36,75 млн.сўм) 3 йилгача йиллик 14 фоиз билан ажратилади. Ушбу йўналишдаги барча аризалар oilakredit.uz платформаси орқали қабул қилинади ва лойиҳалар сектор раҳбари, тегишли ҳокимлик ҳамда тижорат банки томонидан ўрганилади.\n· аризачининг тадбиркорлик билан шуғулланиш учун шароит ва имконияти мавжудлиги\n·аризачининг етарли билим ва тажрибага эга эканлиги\n·кредит тарихи ва скоринги\n· лойиҳани амалга оширишда айни вақтдаги мавжуд талаб ва эҳтиёж\n· таъминотчилар таҳлили ва рақобатбардошлиги.\nБанк кредитини расмийлаштириш учун бир марталик комиссион тўлови мавжуд экан. Агар банк кредити суммасини кўчирмасдан туриб кредит шартномасини бекор қилсам, банк ушбу коммисион тўловини мендан ундирадими?\nКредит шартномаси имзоланганидан кейин, бироқ пул маблағлари ҳақиқатда олингунга қадар Сиз кредит олишдан бирон-бир тўловларсиз воз кечиш ҳуқуқига эгасиз. Банк ходимлари ҳақ эвазига кредит олиш юзасидан кўмаклашишга ҳақли эмас.\nБанк кредитини автотранспорт гарови остида расмийлаштирганман. Гаров ўрнатилган тартибда банк кредити тўлиқ муддатига суғурталанган ва тўловлар амалга оширилган. Кредитни муддатидан олдин сўндирсам, мос равишда суғурта тўловларини қисман қайтартиришим\nТижорат банкининг кредит тўлиқ сўндирилганлиги тасдиқловчи маълумотини суғурта компаниясига тақдим этган ҳолда суғурта бадалини қайта ҳисоблатишингиз ва ортиқча маблағни қайтариш бўйича мурожаат этишингиз мумкин.\nМен тижорат кредити олиш учун барча ҳужжатларни расмийлаштириб, жумладан гаров таъминотини суғурталадим ва суғурта бадалини амалга оширдим. Аммо банк кредити хизматидан фойдаланмадим. Суғурта тўловини қайтариб олсам бўладими?\nСуғурта компаниясига банк кредити шартномаси бекор қилинганлиги тўғрисида ҳужжатни тақдим этган ҳолда мурожаат қолдирсангиз, суғурта компанияси пулингизни тўлиқ қайтаради.\nТижорат банкларидан олинган кредитлар бўйича фоиз ставкасини банкнинг ўзи бир томонлама ўзгартириши мумкинми? Қандай ҳолатларда кредит фоизини ўзгартириш мумкин?\nТижорат банклари кредит шартномасининг шартларига қарз олувчининг ҳуқуқларини чекланишига ва/ёки мажбуриятларини оширилишига олиб келувчи ўзгартиришларни, масалан кредит фоиз ставкасини ошириш бўйича ўзгартиришни бир томонлама киритилишига йўл қўймаслиги лозим.\nАммо Марказий банкнинг асосий ставкаси миқдорида ажратиладиган кредитлар бундан мустасно. Асосий ставкага асосан улар бўйича фоиз ставкаси ўзгариши мумкин ва бу албатта кредит шартномасида акс эттирилган бўлади.\nКредит шартномасини доим эътибор билан ўқинг.\nМен кадастр ҳужжатлари ҳали тайёр бўлмаган кўп қаватли уйлардан тижорат банкининг умумий тартибдаги йиллик 24 фоиз тўлаш шарти билан 5 йил муддатга ипотека кредити ҳисобидан хонадон сотиб олгандим. Ушбу кредитимни янги тартиб доирасида қулайроқ шартларда қайта молиялаштирсам бўладими?\nТижорат банклари томонидан улушдор-жисмоний шахсларга ажратилган ипотека кредитлари, хонадон давлат рўйхатидан ўтказилганидан сўнг қайта молиялаштирилади.\nЯнги тартиб доирасида ипотека кредитлари Молия вазирлиги томонидан берилган ресурслар ҳисобидан қуйидаги миқдорларда қайта молиялаштирилади:\nТошкент шаҳрида 339 150 000 сўмгача;\nбошқа шаҳарларда 309 400 000 сўмгача;\nқишлоқларда 238 000 000 сўмгача.\nКредит фоизи: бозор ставкаси бўйича (йиллик 17-19 фоиз)\nМуддати: 20 йилгача


Одам савдоси жабрдийдалари бўлган фуқароларнинг ҳуқуқ ва қонуний манфаатлари кафолатли ҳимоя қилинади - Халқ сўзи\n15:44 11 Июнь 2020 Сиёсат\nБМТ маълумотларига кўра, дунёда ҳар йили тахминан 2 миллион 700 минг киши одам савдоси қурбонига айланмоқда. Халқаро экспертларнинг баҳолашича, ушбу жиноят ташкилотчилари томонидан олинаётган йиллик даромад миқдори 7 миллиард АҚШ долларидан ошиб кетган. Ташвишланарлиси шундаки, одам савдоси жиноятидан жабрланганларнинг 80 фоизи аёллар ва болалардир. Ҳар йили дунё бўйича 600-800 минг нафар аёл ва болалар алдов йўли билан хорижий мамлакатларга олиб кетилиб, сотиб юборилмоқда, қул қилинмоқда.\nМамлакатимизда ушбу долзарб муаммоларга қарши курашишнинг ҳуқуқий асосларини такомиллаштириш мақсадида янги таҳрирдаги «Одам савдосига қарши курашиш тўғрисида»ги қонун лойиҳаси ишлаб чиқилди. Мазкур қонун лойиҳаси Олий Мажлис Қонунчилик палатасининг 2020 йил 11 июнь куни бўлиб ўтган навбатдаги мажлисида депутатлар томонидан иккинчи ўқишда атрофлича муҳокама қилинди.\n2019 йилда одам савдоси сифатида квалификация қилинадиган ҳаракатлар устидан тушган мурожаатларнинг таҳлили шуни кўрсатадики, бундай қилмишларнинг 86 фоизи хорижий давлатлар ҳудудида содир бўлган. Амалдаги қонунчиликдаги ҳуқуқий бўшлиқлар фуқароларнинг қонуний манфаатлари ва ҳуқуқларини таъминлашда бир қатор ноқулайликларни келтириб чиқараётган эди.\nЭътиборлиси, лойиҳада юқоридаги камчиликларнинг олдини олишга қаратилган нормалар, одам савдосига қарши курашиш соҳасидаги муҳим тамойиллар ўз аксини топган.\nХалқ вакиллари қайд этганидек, мазкур қонун лойиҳасининг қабул қилиниши одам савдоси жабрдийдалари бўлган фуқароларнинг ҳуқуқ ва манфаатларини кафолатли ҳимоя қилишга хизмат қилади.\nҚизғин баҳс-мунозаралардан сўнг қонун лойиҳаси иккинчи ўқишда қабул қилинди.


Германияда яшаётган ўзбек ёшлари билан учрашув ўтказилди – Yoshlar ovozi\n27.04.2018 Yoshlar ovozi\t0 Comments\nСафар давомида Германиянинг қатор вазирлик ва идоралари раҳбарлари билан учрашувлар ўтказилди. Сиёсий, академик ва жамоатчилик доиралари вакиллари иштирокида давра суҳбати бўлиб ўтди. Бундан ташқари, юртдошларимиз «Delicanto» халқаро таомлар фестивалида иштирок этди, 2015 йилда Германияда ташкил этилган “Ниҳол” ватандошлар жамияти аъзолари билан учрашиб, ўзаро фикр алмашди.\nЖамият аъзолари асосан ватанимиздан борган ёшлар, талабалар, илмий изланишлар қилаётган ёш олимлар ва Германиядаги немис корхоналарида ишлаётган йигит-қизлардан иборат. “Ниҳол” ватандошлар жамиятининг асосий мақсади икки давлат ўртасидаги маданий алоқаларни тиклаш, тажриба алмашиш, мулоқот қилиш орқали ҳамкорликни мустаҳкамлашдан иборат.\nЎзбек ёшлари Германияда илмий салоҳияти кучли мутахассислардан ҳисобланади. Ана шундай ёшлардан бири Камолиддин Бердиев. У Ўзбекистон ёшлар иттифоқининг Германиядаги вакили ҳисобланади.\nКамолиддин 15 йилдан бери Германияда яшаб мактабда немис тилидан сабоқ беради. У 10-16 апрель кунлари Тошкентда ўтказилган “Ёш ватандошлар” фестивалида Германиядан делегат сифатида қатнашди.\n– “Ниҳол” жамияти томонидан Германияда яшаётган ватандошларимиз билан алоқани йўлга қўйиш, уларга ўзбек тили, миллий маданиятимиз ва урф-одатларини эслатиб туришга қаратилган эзгу ишлар олиб борилади, – дейди К.Бердиев. – Ушбу жамият Берлин шаҳрининг энг катта кутубхонасидан ижарага жой олган. У ерда ҳафтада бир кун ўзбек тили курслари ташкил қилинади. Германияда хозирги кунда 8 та ўзбек-немис жамиятлари фаолият олиб бормоқда. “Ниҳол” жамияти улар билан ҳамкорлик алоқаларини ўрнатган.\n– Германияда бизнес бошқаруви бўйича магистратурада ўқиб, ҳозир немис консалтинг компаниясида лойиҳа менежери бўлиб ишлайман, – дейди яна бир ҳамюртимиз Жалол Хўжаев. – Уч йилдан бери оилам билан шу ерда яшаймиз. “Ниҳол” жамияти билан танишишда элчихонамиз ходимлари бевосита ёрдам қилишди. Ҳозир катта лойиҳа устида иш олиб бораяпмиз. Президентимиз Шавкат Мирзиёев 2018 йилни Ўзбекистонда Фаол тадбиркорлик, инновацион ғоялар ва технологияларни қўллаб-қувватлаш йили, деб эълон қилганини эшитиб жуда севиндим. Бу бизнинг соҳамизга янада эътибор кучайишидан далолат. Хориж тажрибасини ўрганиб, турли соҳалардаги илғор технологияларни Ўзбекистонга олиб киришни мақсад қилган ёшлар учун имконият эшиклари кенг очилди. Германияга Ўзбекистондан жуда кўп ёшлар келиб ўқиб, илм олишяпти, илмий изланишлар олиб боришмоқда. Уларда янги ғоя ва ташаббуслар бисёр. Жорий йилда ватандошлар иштирокида катта конференция ташкил этишни режалаштирганмиз. Конференцияда Европа давлатларида фаолият олиб бораётган юздан ортиқ ўзбек ёшлари иштирок этиши кўзда тутилмоқда. Унда тиббиёт соҳаси бўйича ўз лойиҳам билан иштирок этаман. Менга ўхшаб илм устида ишлаётган ёш ўзбеклар кўп. Улар ўзларининг эзгу ғоя ва ташаббусларини Ўзбекистонга бориб амалга ошириш ниятида.\nУчрашувда Германияда яшаётган ўзбекистонлик ёшлар ўзларининг келгусидаги режалари, фикр-ўйлари ҳақида батафсил сўзлаб берди.\nалоқалари қўмитаси матбуот котиби.\n← “Обод қишлоқ” дастури ижроси таҳлили ва долзарб вазифалар\nБойсун баҳори →


Давлат харидлари очиқлиги – Сурхон тонги\nБош саҳифа / Иқтисодиёт / Давлат харидлари очиқлиги\nДавлат харидлари очиқлиги\nАпрел 20, 2018\tИқтисодиёт Изоҳ қолдириш 838 Кўрилди\nЖорий йил 9 апрелда Ўзбекистон Республикаси Президенти “Давлат харидлари тўғрисида”ги Ўзбекистон Республикаси қонунини имзолади.\nМазкур ҳужжат давлат харидлари очиқлигини ва шаффофлигини тъминлаш билан бирга бу соҳада тадбиркорлар ўртасида соғлом рақобат ўрнатилишига хизмат қилади. Қолаверса, давлат бюджети, марказлаштирилган манбалар ва давлат улушига эга бўлган корхоналар маблағларидан самарали фойдаланишга имкон яратади.\nҚонун қабул қилингунга қадар мазкур соҳа 30 дан ортиқ норматив-ҳуқуқий ҳужжатлар билан тартибга солинган. Натижада ҳуқуқий коллизиялар вужудга келган ва харидни амалга ошириш жараёнида кўп босқичли келишувлар коррупцияга йўл очган. Қонун қабул қилингач эса давлат харидларини амалга оширишда яхлит тизим яратилиб, тадбиркорларнинг вақти ҳам тежаладиган бўлди.\nАйниқса, давлат харидларининг барча турлари учун махсус ахборот порталининг жорий этилиши айни муддао бўлди. Сабаби электрон дўкон ва аукционда ғолибни аниқлаш автоматик тарзда тўғридан тўғри электрон тизим орқали амалга оширилади.\nЯна бир қулайлиги аввал электрон савдо орқали биржада фақат 10-13 товар, иш, хизматлар гуруҳи рўйхатга киритилган бўлса, энди танлов савдолари мезонларига жавоб берадиган товар (иш, хизмат)ларнинг барча турлари татбиқ этилади.\nЎзбекистон Президенти ҳузуридаги Лойиҳа бошқаруви миллий агентлиги давлат харидлари соҳасидаги ваколатли орган сифатида белгиланиб, унга давлат харидлари бўйича қатор ваколатлар берилди.\nҚонунни реализация қи-лиш соғлом рақобат муҳитини янада ривожлантиришга, тадбиркорлик субъектлари учун давлат харидларига тенг эркинлик яратиш, давлат секторини оптимал муддатларда товарлар (ишлар, хизматлар) билан самарали таъминлайди. Шунингдек, мамлакатда қулай инвестицион муҳитни шакллантириш жараёнини давом эттириб, халқаро рейтингларда Ўзбекистон кўрсаткичларини яхшилашга хизмат қилади.\nОлдинги Янги уй-кутубхона\nКейинги Божхона хизмати: изчил ислоҳотлар ва устувор вазифалар сари


Ерга хавфли улкан астероид яқинлашмоқда - NASA - 27.01.2020, Sputnik Ўзбекистон\nФеврал ўрталарида Ер яқинидан хавфли астероид учиб ўтади. У парвоз траекторияси сабабли сайёрага хавф туғдириши мумкин. 27.01.2020, Sputnik Ўзбекистон\nФеврал ўрталарида Ер яқинидан хавфли астероид учиб ўтади. У парвоз траекторияси сабабли сайёрага хавф туғдириши мумкин.\nТОШКЕНТ, 27 янв – Sputnik. NASA космик агентлиги Ерга хавфли астероид яқинлашаётгани ҳақида огоҳлантирди, деб хабар қилди РИА Новости.\n19 Октябр 2019, 12:25\n15 феврал куни самовий жисм ерга минимал масофага яқинлашади, Ойгача бўлган масофадан 15 марта бўлган кам.\n“Аполлон” гуруҳига кирувчи улкан астериод – унинг парвоз йўли ер орбитасидан кесиб ўтиши туфайли, хафли ҳисобланади.\n163373 рақамли астероид ўлчамлари 440 дан 990 метрни ташкил қилади, 1995 йил 23 октябрда аниқланган.\nБундан аввал Ерга бир километрга яқин бўлган астероид яқинлашган. Ўша вақтда NASA сайёрага ҳеч қандай хавф солмаслигини маълум қилган. Астероид Ер яқинидан – Ердан Ойгача бўлган масофадан 16 баравар узоқ масофада учиб ўтган.


Рейтинг. Ғарбдан Шарққача: дунёнинг энг кўп сайёҳ ташриф буюрувчи давлатлари (+фото) - Bugun.uz\n18:00 | 22-07-2021 3 361\nСайёҳлик фаолияти кўплаб ривожланган ва ривожланаётган мамлакатлар иқтисодининг муҳим таркибий қисми ҳисобланади. Яна шундай мамлакатлар борки, уларнинг номини эшитганда беихтиёр кишининг кўз олдига ўша давлатда жойлашган туристик объектлар келади. Масалан, Мисрнинг эҳромлари, Ҳиндистоннинг Тожмаҳали, Ўзбекистоннинг Регистони. БМТ таркибидаги Жаҳон сайёҳлик ташкилоти (UNWTO) 2019 йил қайси давлатлар энг кўп сайёҳлар нишонига тушганини маълум қилди. Келинг, ушбу ҳисоботни биргаликда кўриб чиқамиз.\nБиринчи ўрин — Франция: 90,3 миллион сайёҳ. Франция халқаро рейтингда энг кўп сайёҳ ташриф буюрадиган давлатлар етакчиси сифатида тан олинди. Эйфел минораси, Лувр музейи, Версал саройи ва бошқа бир қанча объектлар Францияни рўйхатнинг юқорисига олиб чиқди. Дунёда энг кўп сайёҳ ташриф буюрадиган шаҳар — Париж ҳам айнан Францияда жойлашган.\nИккинчи ўрин — Испания. Испанияга 2019 йилда умумий ҳисобда 83,8 миллион сайёҳ ташриф буюрди. Мамлакат Европанинг энг йирик сайёҳлик ўлкаларидан бири ҳисобланади. Испания пойтахти Мадрид ва Барселона ўзига энг кўп сайёҳ жалб қилувчи масканлардир. Мамлакат сайёҳларининг аксари қисмини немис, голланд ва инглизлар ташкил қилади. Чет эллик сайёҳлар, айниқса, ёз ойларида келганлар пойтахт Мадрид, Барселона, Ибица, Балеар оролларига ташриф буюришади ва улар мамлакат иқтисодиётига катта ҳисса қўшиб келмоқда.\nФото: «P&O Cruises»\nУчинчи ўрин — Америка Қўшма Штатлари. Штатлар пандемия олдида 78,7 миллион сайёҳга ўз бағрини очди. Нью-Йоркдаги Озодлик ҳайкали, Марказий боғ, Манхеттен, Вашингтоннинг Оқ уйи, Майами пляжлари, Аризона шаҳридаги Буюк Канён, Лас-Вегасдаги казинолар, Сан-Франциско шаҳридаги Олтин дарвоза кўприги ва бошқа кўплаб жойлар миллионлаб сайёҳларни оҳанрабодек ўзига чорлади. Нью-Йорк, Лос-Анжелес, Вашингтон ва Сан-Францискони Қўшма Штатларнинг туристик юраги десак, муболаға бўлмас.\nФото: «Architectural Digest»\nТўртинчи ўрин шаҳарларнинг ўзига хос тузилиши, турмуш тарзи, маданияти, тарихи, миллий таомлари, диний қарашлари, маданий бойликлари билан дунёнинг исталган мамлакатларидан фарқ қиладиган мамлакат бўлмиш Хитойга насиб қилди. 2019 йилда мамлакатга 67,5 миллион сайёҳ ташриф буюрди. Ташриф буюрувчиларнинг аксариятини Хитой ишбилармонлик туризми нуқтаи назаридан кутиб олади. Пекин ва Шанхай мамлакатнинг энг кўп ташриф буюриладиган шаҳарлари қаторига киради.\nФото: «Lonely Planet»\nБешинчи ўрин — Италия. Дунё туризми шоҳсупаларини доимий равишда фатҳ қилувчилардан бири — дунёнинг етти мўъжизасидан бири бўлган Колизей жойлашган Ўрта денгиз соҳили марвариди Италия 2019 йилда 64,6 миллион сайёҳни ўзига жалб қилди. Ушбу мамлакат дунёга машҳур шаҳарлари, бинолари, тарихий ёдгорликлари, пляжлари ва сайёҳлик объектлари билан миллионлаб кишиларнинг орзуларини безаб туради. Ўзининг эртакнамо кўчалари ва каналлари билан машҳур Венеция, мода оламининг юраги бўлган Милан ва очиқ осмон остидаги ҳайкалтарошлик музейига ўхшаш Флоренция мамлакатнинг энг кўп сайёҳ ташриф буюрадиган шаҳарлари қаторига киради.\nОлтинчи ўрин — Туркия. 2019 йилда 52,5 миллион сайёҳни ўз бағрига олиб, энг кўп ташриф буюрилган 10 та давлат рўйхатида 6-ўринни эгаллади. Истанбулдан ташқари, Ўрта денгиз ва Эгей қирғоқлари ҳам ўзининг ажойиб пляжлари ва дам олиш масканлари билан миллионлаб сайёҳларни жалб қилди. Аксарият сайёҳлар Истанбулга ташриф буюришни афзал кўришса-да, Анталия ҳам тарихий ва табиий гўзалликлари билан дунёнинг энг гўзал шаҳарларидан бири дея аталишга арзийди.\nЕттинчи ўрин — Мексика. Ушбу ажойиб Шимолий Америка мамлакати ноёб мамлакатларга ноёб саёҳатлар қилишни яхши кўрадиган саёҳатчиларнинг севимлиси ҳисобланади. Мексика ўзининг бой маданияти, миллий ошхонаси, кўнгилочар масканлари, географик ўзига хослиги ва дунёнинг еттита мўъжизасидан бири ҳисобланган Чичен Итса меҳмонхонасига эгалиги билан туризм қироллари орасида ажралиб туради. Мамлакатга 2019 йилда 44,9 миллион сайёҳ ташриф буюрган.\nФото: «UNESCO WHC»\nСаккизинчи ўрин — Таиланд: 39,7 миллион сайёҳ. Қумли пляжлар, меҳмондўст маҳаллий аҳоли ва ноёб таомлар Таиландни ҳар йили дунёдаги энг кўп ташриф буюрадиган минтақалардан бирига айлантиради. Бангкок, Паттая, Пхукет Таиланднинг энг афзал кўрилган шаҳарлари қаторига киради. Янги йил нишонланадиган Сонгкран фестивали ҳам чет эллик сайёҳлар учун энг севимлиси ҳисобланади.\nФото: «Bankok Foodie»\nТўққизинчи ўрин — Германия. Мамлакатга 2019 йилда 39,4 миллион сайёҳ ташриф буюрган бўлиб, пиво фестиваллари, мусиқий шоулар мамлакатнинг туристлар учун қизиқарли гўшалар қаторига киришига ҳисса қўшган. Европанинг шаҳар ҳаёти ва маданияти шинавандалари саёҳат учун Берлинни афзал кўришади. Берлинда, шунингдек, дунёга машҳур Берлин девори ва Бранденбург дарвозаси мавжуд.\nФото: «Travel + Leisure»\nЎнинчи ўрин — Буюк Британия. Пандемиядан олдин 36,9 миллион сайёҳни қабул қилган Англия туризм қироллари ўнталигига якун ясамоқда. Ўзига хос атмосфераси, мусиқа, маданият, адабиёт ва табиати билан мамлакат ҳар йили миллионлаб хорижий сайёҳларни жалб қилишда давом этмоқда. Лондондан ташқари, сайёҳлар энг кўп ташриф буюрадиган шаҳарлар орасида Ливерпуль, Манчестер ва Бирмингемлар ҳам бор.\nЎзбекистон ҳам Марказий Осиё миқёсида ўз туризм имкониятларини ишга солган ҳолда юқори ўринларни эгаллашга интилмоқдаки, 2019 йилда мамлакатга 6,8 миллионга яқин сайёҳ ташриф буюрди. Туризмга эътибор қандайдир маънода кучайди.\nТаъкидлаш жоизки, 2020 йил туризм соҳаси учун дунё миқёсида ҳалокатли кечди дейиш мумкин. Бу йилда халқаро ташрифлар кўрсаткичи аввалги йилга қараганда 74 фоизга қисқарди. Пандемия, айниқса, Таиланд, Филиппин, Мексика, Испания каби ЯИМининг сезиларли қисми туризмнинг улушига тўғри келувчи мамлакатлар учун оғир зарба бўлди. 2021 йилни бундай ҳалокатли якунламаймиз деган илижда 2019 йилги маълумотларга асосланган умидбахш рейтингимизни якунлаймиз. Яна рейтинглашгунча!


Замонавий пардоз воситалари нимаси билан зарарли? - www.Voydod.net\n(feruz)007, Nozim1997, 6060886, baxa3444, Shoxijahon_Shox\nЮз йил олдин аёллар орасида қўрғошинли оқартирувчи воситалар жуда оммабоп бўлиб, гўзаллик учун уларўзларини оғир металл билан заҳарлаган.\nБугунги ишлаб чиқарувчилар гўзаллик воситаларини ишлабчиқаришда токсик моддалардан фойдаланмайди, бироқ улар хавфсизмикин? Ҳозирги косметик воситаларга ўтмишданқайси зарарли компонентлар ўтган? Умуман, бугунги косметика зарарлими?\nҲар йили жаҳон фармацевтикабозорида 100 дан зиёд янги кимёвий моддалар пайдо бўлади, уларнинг кўпчилиги косметологияда ишлатилади ва, шутарзда, одамларнинг ўзида синалади. Хўш, кремлар ва шампунларимиз таркибида нималар бор, янги маҳсулотнихарид қилаётганда нималарга эътибор қаратиш зарур?\nКосметик восита таркибига кирувчи барча моддаларниучта гуруҳга ажратиш мумкин:\nФойдали моддалар. Ушбу гуруҳга бор-йўғи учта модда киради: гиалуронкислотаси, эластин ва коллаген. Бунда ҳам улар муайян қўлланиш шароитларидагина фойдали ҳисобланади. Фойдаси йўқ моддалар. Улар тери ва организмга ҳеч қандай таъсир кўрсатмайди.Зарарли. Булар токсик моддаларбўлиб, одамда турли касалликларни келтириб чиқаради.\nПардоз воситаларидаги энг зарарли компонентлар Минерал ёғлар — нефть-кимё чиқиндилари ҳисобланади, улар ҳуснбузарларни ҳосил қилади ва аллергиягасабабчи бўлади, бундан ташқари, теридаги регенерация жараёнларини секинлаштиради. Организмда тўпланибқолганида, артрит, мигрень, диабет, эпилепсия каби касалликларни ривожлантириши мумкин.\nПарафин —минерал ёғлардан ҳам заҳарлироқ нефть-кимё маҳсулоти ҳисобланади.Глицерин, рекламага қарамасдан терининамлантирмайди, аксинча, уни қуритади.Пропилен гликоль — нефтни қайта ишлаш маҳсулоти ҳисобланади, асосанмашинасозликда тормоз суюқлиги ва антифриз сифатида қўлланилади. Бу жуда кучли аллерген бўлиб, угиперкератоз ва ҳуснбузарларни пайдо қилади, организмда тўпланганида эса жигар ва буйрак токсикзаҳарланишга учрайди.\nНатрий сульфати ёки лаурил сульфат. Кокосдан олинса ҳам токсик модда ҳисобланади.У юрак, мия, буйрак, жигарга салбий таъсир кўрсатади. Сочларнинг ингичкалашиши ва тўкилишини келтирибчиқаради, аллергик дерматит, конъюнктивит ва, ҳатто, катарактага олиб келади.\nПарабенлар териферментларини бузади ва организмда тўланиб қолувчи ҳамда гормонал мувозанатни бузувчи ксено-эстрогенларсифатида таъсир қилади. Баъзи маълумотларга кўра, парабенлар кўкрак бези саратони ривожланишига турткибўлади.\nФталатлар канцероген моддалар ҳисобланади, уларни болалар сўрғичи ва ўйинчоқларида қўллаштақиқланган, бироқ косметика саноатида ҳозир ҳам фойдаланилмоқда.\nТриэтаноламин ва диэтаноламин (TEA ваDEA) — бу соф кўринишдаги канцерогенлардир. Улар 15 йилдан буён маълум, аммо, шунга қарамасдан, бу моддаларкосметика воситаларини ишлаб чиқаришда ҳамон қўлланмоқда.\nPEG — саратон хасталигини келтириб чиқарувчинефтни қайта ишлаш маҳсулоти.Шундай экан, азиз аёллар, косметика воситаларини харид қилишдан олдин уларнингтаркибини диққат билан ўрганиб чиқинг.